Jezu Adacita Bzakudabwisa Bzizinji | Nkhani za m’Bibliya za Wana\nJezu Adacita Bzakudabwisa Bzizinji\nJezu adabwera pa dziko la pansi kuti adzapalizire bzipsa bzabwino bza Umambo bwa Mulungu. Kuti alatize bzomwe angadadzacitira wanthu ninga Mambo, Jezu adacita bzakudabwisa mwakuphatisa basa mzimu wakucena omwe Yahova akhadamupasa. Iye adapoza matenda ya mtundu uli-wense. Kuli-kwense komwe akhayendako, iye akhapoza atenda wense omwe akhabwera kudzamukumbira thandizo. Iye akhafungula maso ya azimola na makutu ya ankhuthu, akhapoza anyakulemala na kucosa madimonyo yomwe yakhaboneresa wanthu. Ndipo wanthu winango akhapozedwa mwa kundokhuya cakubvala cace. Tenepo, azinji akhatewera Jezu kuli-kwense komwe akhayendako, ndipo iye akhathandiza wanthu napo pa nthawe yomwe akhafunambo kukhala pa yekha.\nPa nsiku inango, wanthu adabweresa mwamuna munango wakulemala kuti adzapozedwe na Jezu. Tsono, m’nyumba momwe Jezu akhali mukhadadzala na wanthu mwakuti iwo akhakwanisa lini kupita. Tenepo, wanthuwo adakwira padzulu pa nyumbayo, ndipo adakundula nsodzi yace, acipitisa nyakulemalayo na pamwepo mpaka pomwe pakhana Jezupo. Ndipo Jezuyo adauza nyakulemalayo kuti: ‘Muka, ufambe.’ Nyakulemalayo adamukadi, aciyamba kufamba, ndipo wanthuwo adadabwa na bzimwebzo.\nPa nsiku inango pomwe, Jezu adapita m’mudzi munango, ndipo amuna 10 omwe akhana mapere adakuwa na patali, aciti: ‘Jezu tithandizembo ife!’ Mu nthawe zimwezire, anyamapere akhabvumizidwa lini kufenderera wanthu winango. Tenepo, Jezu adauza anyamaperewo kuti ayende ku tempwlo. Pomwe iwo akhayenda ku tempwloko, mapere yawoyo yadamala. Ndipo m’bodzi wa anyamaperewo, pomwe adazindikira kuti akhadapozedwa, adabwerera, acidzatenda Jezu na kupasa mbiri Mulungu. Pa anyamapere 10 omwe adapozedwawo, iye yekha ndiye omwe adabwerera kuti adzatende Jezu.\nAkhalipo mkazi munango omwe akhaduwala kwa magole 12, ndipo iye akhafunisisa kulimba. Tenepo, iye adapita pakati pa thimu la wanthu, acikakhuya cakubvala ca Jezu, ndipo pa nthawe ibodzi-bodziyo mkaziyo adalimbiratu. Pomwe bzimwebzi bzidacitika, Jezu adabvunza wanthuwo kuti: ‘Mbani wandikhuya?’ Mkaziyo adacita mantha kwene-kwene, ndipo adafendera pomwe pakhana Jezupo, acimuuza cadidi. Tsono Jezu adamuuza mwakumutsangalaza kuti: ‘Mwanangu, ndoko mwa mtendere.’\nAkhalipombo mkulu munango wa acikunda omwe dzina lace akhali Jairo. Iye adayenda kuna Jezu, acikamudandaulira kuti: ‘Mbatiyendeni kumui kwangu! Mwanangu wacikazi ankuduwala kwene-kwene.’ Tsono pomwe Jezu akhali mu njira, mwanayo adafa. Pomwe iye adafika ku mui kwa Jairoko, adawona wanthu ankulira. Tsono Jezu adawauza kuti: ‘Lekani kulira, mtsikanayu wandogona.’ Patsogolo pace, Jezu adaphata boko la mtsikanayo, aciti: ‘Mtsikanawe, muka!’ Pa nthawe ibodzi-bodziyo, mwanayo adamuka, ndipo Jezu adauza abereki wace kuti apase cakudya mwanayo. Abereki wa mwanayo adakomedwa kwene-kwene na bzimwebzo!\n‘Mulungu adamudzoza na mzimu wakucena pabodzi na mphanvu; ndipo iye adafamba m’cigawo censeco acimbacitira wanthu bzabwino na kumbapoza wense omwe akhaboneresedwa na Dyabu, thangwe Mulungu akhanaye.’—Mabasa 10:38\nMibvunzo: Thangwe ranyi Jezu akhakwanisa kupoza matenda ya mtundu uli-wense? Kodi n’ciyani cidacitikira mwana wa Jairo?\n‘Walekereredwa Pikado Zako’\nKodi Jezu adalatiza kuti pana kubverana kuponi pakati pa pikado na matenda?\nAdapola mwa Kundophata Cakubvala ca Jezu\nJezu adalatiza mphanvu na nsisi zace pa cakucitika ca mkaziyo.\nMunthu omwe adapozedwa adalatiza kutenda sikuti kwa Jezu yekha basi koma adatendambo munthu munango.


Kodi Bibliya N’ciyani?—Bukhu Lakucokera Kwa Mulungu | Bibliya Limbapfunzisa\nBibliya—Bukhu Lakucokera Kwa Mulungu\nKodi Bibliya lidasiyana tani na bukhu liri-lense?\nKodi Bibliya lingakuthandizeni tani kulimbana na mabvuto yanu?\nThangwe ranyi imwepo mungakhulupire mapolofesiya yakunembedwa m’Bibliya?\n1, 2. Kodi Bibliya ni mphaso yakucokera kwa Mulungu mu njira ziponi?\nKODI munkukumbukira nthawe yomwe mudatambira mphaso yabwino kwene-kwene kucokera kwa xamwali wanu wapamtima? Mpsakudziwikiratu kuti pomwe mudatambira mphasoyo mudakomedwa kwene-kwene. Ndipo mphasoyo imbakuuzani cinthu cinango kwa omwe waperekayo—kuti ambawona uxamwali bwanu kukhala bwakufunika kwene-kwene. Mwakusaya kupenukira, imwepo mudatenda mphaso yomwe xamwali wanuyo adakupasani.\n2 Bibliya ni mphaso yakucokera kwa Mulungu, ndipo tin’funika kulitenda na mtima wense. Ni bukhu lokhali lomwe limbatiuza bzinthu bzomwe tingadabzidziwe lini. Mwa ciratizo, iro limbatiuza bza cirengedwe ca kudzulu komwe kudadzala na nyenyezi, dziko la pansi ndipo na mwamuna na mkazi wakuyamba. Mu Bibliya muna nfundo zakuthandiza za momwe tingakundire mabvuto ya pa moyo na thupo. Limbafotokoza momwe Mulungu an’dzakwanisira cakulinga cace na kucitisa moyo kukhala wabwino pa dziko la pansi. Bibliya ni mphaso yabwinodi yomwe tingakhale nayo!\n3. Kutipasa Bibliya komwe Yahova adacita bzikulatiza ciyani, ndipo thangwe ranyi bzimwebzi ni bzakutsangalaza?\n3 Bibliya ni mphaso yomwe imbatitsangalaza, thangwe imbatiuza bza Mweneciro mphasoyo, Yahova Mulungu. Kutipasa bukhu lace komwe Mulungu adacitaku bzimbalatiza kuti ambafuna kuti timudziwe bwino. Inde, Bibliya lingakuthandizeni imwepo kumufenderera Yahova.\n4. N’ciyani cimbakudabwisani na kugawiridwa kwa Bibliya?\n4 Penu imwepo munalo Bibliya, dziwani kuti ndimwe lini mwekha. Bibliya lense ayai cipande limbagumanika m’bzirewedwe bzakukwana 2.600 ndipo pa wanthu 100 pa dziko lense lapansi wanthu 90 analo Bibliya. Ndipo ma Bibliya yakupitirira 1.000.000 yambagawidwa mdzinga uli-wense! Bzulu na bzulu bza makopiya ya Bibliya lense ayai cipande cace yambakonzedwa. N’cadidi, palibe bukhu lomwe lingandendemerane na Bibliya.\n“Baibulo la Dziko Latsopano la Malemba Opatulika” limbagumanika m’bzirewedwe bzizinji\n5. Kodi Bibliya ‘ndakufuliziridwa na Mulungu’ mu njira iponi?\n5 Kuthumizira pamwepo, Bibliya ‘ndakufuliziridwa na Mulungu.’ (Werengani 2 Timotio 3:16.) Mwa njira iponi? Bibliya cairolo limbatawira kuti: ‘Koma wanthu ndiwo adalalewa fala lakucokera kwa Mulungu mwa kutsogoleredwa na mzimu wakucena.’ (2 Pedru 1:21) Tindendemezere tenepa: Tirewe kuti yavu wakukalamba wakumbira mzukulu wace kuti amunembere tsamba. Mafala yense yali mu tsambalo ni ya yavuyo. Na tenepo, tsambalo ndace sikuti la mzukulu waceyo. Mwakundendemera, mafala ya m’Bibliya njakucokera kwa Mulungu, sikuti kwa wanthu womwe adalinemba. Mwacadidi, Bibliya lense ni ‘mafala ya Mulungu.’—1 Watesalonika 2:13.\nNDAKUBVERANA NA LAKULONDOZA\n6, 7. Thangwe ranyi kubverana kwa nkhani za m’Bibliya kumbatidabwisa kwene-kwene?\n6 Bibliya lidanembedwa mkati mwa magole 1.600. Wanembi wace adakhala nthawe yakusiyana-siyana ndipo moyo wawo ukhali wakusiyana-siyana. Winango akhali alimi, akhombwe, na amakabusa. Winango akhali wapolofeta, wayeruzi, na wamambo. Luka m’bodzi wa omwe adanemba Bzipsa bzabwino akhali dotolo. Napo anembiwo akhana makhalidwe yakusiyana-siyana, Bibliya ndakubverana kuyambira kumayambiriro mpaka kumamaliziro kwace. *\n7 Bukhu lakuyamba m’Bibliya limbatiuza momwe mabvuto ya wanthu yadayambira. Bukhu lakumalizira limbalatiza momwe dziko lense lapansi lin’dzakhalira paraizo ayai zunde lakudeka. Nkhani zense za m’Bibliya zimbafotokoza bzomwe bzidacitika magole bzulu na bzulu mu mbiri ya wanthu ndipo mbali zense zimbalatiza kukwanisika kwa cakulinga ca Mulungu. Kubverana kwa nkhani za m’Bibliya kumbatidabwisa, tsono ndibzo bzomwe bzingadadikhiridwa kuna bukhu lakucokera kwa Mulungu.\n8. Perekani ciratizo cakuwonesa kuti Bibliya ndakulondoza pa nkhani za siyensiya.\n8 Bibliya ndakulondoza pa nkhani za siyensiya. Ndipo lina nfundo zomwe zikhali zakutsogola kwene-kwene pa nthawe imweyo. Mwa ciratizo, bukhu la Mwambo lina bzakutonga bzakuperekedwa kwa Wajirayeri wakale pakulewa bza khonkho, na kuti wanthu womwe akhana matenda yakupasirana akhafunika kukhala kutali na winango, bzomwe mitundu inango yomwe ikhadawazungulira ikhabzidziwa lini. Kale-kale, wanthu akhana nzeru zakuphonyeka pa kulewa bza momwe dziko liri, tsono Bibliya likhadalewa kale kuti dziko ndakuzungulira. (Zaiya 40:22) Ndipo Bibliya limbalewa pomwe mwakulondoza kuti ‘adamanika dziko la pansi pa pezi.’ (Djobi 26:7) Tsono, Bibliya ni bukhu lini la siyensiya. Iro likambafotokoza nkhani za siyensiya, limbakhala lakulondoza. Ndibzo lini bzomwe tingadikhire kuna bukhu lakucokera kwa Mulungu?\n9. (a) Kodi Bibliya limbalatiza mwa njira iponi kuti ndakulondoza na lakukhulupirika pakufotokoza mbiri yakale? (b) Kodi kukhulupirika kwa wanembi wa Bibliya kumbalatiza ciyani?\n9 Bibliya ndakulondoza na lakukhulupirika pakufotokozambo mbiri yakale. Nkhani zace n’zakulondoza. Iro sikuti limbandolewa madzina ya wanthu koma limbalewambo bza m’badwo wa abereki wawo. * Mwakusiyana na wanembi wa nkhani womwe kazinji ambanemba lini bzakuphonya bza mtundu wawo, wanembi wa Bibliya akhali wakukhulupirika, ndipo iwo akhanemba bzakuphonya bzawo na bza mtundu wawo. Mwa ciratizo, mu bukhu la Bibliya la Mirewengo Mozeji adanemba bzakuphonya bzace bzikulu bzomwe pakumalizira pace adalangidwa nabzo. (Mirewengo 20:2-12) Kukhulupirika kumweku kumbawoneka lini mu mbiri zakunembedwa na wanthu koma kumbagumanika mu Bibliya thangwe ni bukhu lakucokera kwa Mulungu.\nBUKHU LA NZERU ZAKUTHANDIZA\n10. Thangwe ranyi bzimbatidabwisa lini kuti Bibliya ni bukhu lakuthandiza?\n10 Thangwe rakuti Bibliya ndakufuliziridwa na Mulungu iro ‘ndaphindu pakupfunzisa, pakugaza, pakulungamiza bzinthu, na pakulanga m’cirungamo.’ (2 Timotio 3:16) Inde, Bibliya ni bukhu lakuthandiza. Iro limbafotokoza bwino momwe cibadwa ca munthu ciriri. Bzimwebzi mpsakudabwisa lini thangwe munembi wace caiye ni Yahova Mulungu, omwe ndiye Mulengi! Iye ambabvesesa makumbukidwe yathu na momwe timbabvera kuposa ifepano. Na tenepo, Yahova ambadziwa bzomwe timbafunika kuti tikhale wakukondwa. Iye ambadziwa pomwe bzomwe timbafunika kutcenkha pa moyo.\n11, 12. (a) Kodi ni nkhani ziponi zomwe Jezu adalewa pa Upalizi bwa pa Phiri? (b) Kodi ni nkhani zinango ziponi zomwe zimbagumanika m’Bibliya, ndipo thangwe ranyi malango yace nthawe zense yambakhala yakuthandiza?\n11 Onani nkhani yomwe Jezu adalewa yakucemeredwa Upalizi bwa pa Phiri, yakunembedwa pa Mateu kapitulo 5 mpaka 7. Pa kupfunzisa kwace kwa luso, Jezu adafotokoza nkhani zakusiyana-siyana ninga, momwe tingagumanire cikondweso cacadidi, momwe tingamalisire kusaya kubvesesana, momwe tingacitire mpembo, na momwe tingafunikire kuwona bzinthu bzakuthupi. Mafala ya Jezu yakana mphanvu mpaka nsiku zathu zino, ninga momwe adayalewera nthawe imweyire.\n12 Nfundo zinango za m’Bibliya zimbalewa bza moyo wa m’banja, momwe tingaphatire basa na momwe tingakhalire na wanthu winango. Nfundo za m’Bibliya zimbaphata basa kwa wanthu wense, ndipo malango yace nthawe zense yambakhala yakuthandiza. Nzeru zakugumanika m’Bibliya zimbalewedwa mwacigwatho pa mafala ya Mulungu kucokera mwa mpolofeta Zaiya kuti: ‘Ine ndine Yahova, ndine Mulungu wako, Omwe ambakupfunzisa kuti ugumane phindu.’—Zaiya 48:17.\nBUKHU LA MAPOLOFESIYA\nMunembi wa Bibliya Zaiya adaleweratu bza kupfudzidwa kwa Babulo\n13. Kodi Yahova adafulizira mpolofeta Zaiya kunemba ciyani pakulewa bza kupfudzidwa kwa Babulo?\n13 Mu Bibliya muna mapolofesiya mazinji, ndipo mazinji ya iyo yadakwanisika kale. Bwerani tiwone ciratizo cibodzi. Mwa kuphatisa basa mpolofeta Zaiya, omwe adakhala na moyo m’magole 700 A.E.C., Yahova adaleweratu kuti mzinda wa Babulo un’dzapfudzidwa. (Zaiya 13:19; 14:22, 23) Iye akhadaleweratu momwe bzingadadzacitikira. Acikunda wa nkhondo angadadzaphwesa mkulo wa ku Babulo ndipo acidzapita mu mzindamo mwakusaya kulimbana na munthu. Bzimwebzi sikuti ni bzense. Mpolofeta Zaiya adacita kuleweratu dzina la mambo omwe angadadzakunda Babulo kuti ni Siro.—Werengani Zaiya 44:27–45:2.\n14, 15. Kodi polofesiya ya Zaiya idakwanisika tani pakulewa bza Babulo?\n14 Magole 200 pambuyo pace—usiku bwa 5 Outubro kuti kucene pa 6 Outubro, mu 539 A.E.C.—gulu la anyankhondo lidamanga tsasa pafupi na mzinda wa Babulo. Mbani omwe akhatsogolera? Mambo wa ku Perisiya dzina lace Siro. Tsapano ikhadafika nthawe yakuti polofesiya ire ikwanisike. Tsono kodi wacikunda wa Siro angadapitadi mu Babulo mwakusaya kulimbana na munthu ali-wense, ninga momwe bzikhadanembedwera?\n15 Usiku bumwebo wanthu wa ku Babulo akhali pa madyo ndipo akhabzibva kuti mbakukhotcerereka mkati mwa mpanda wakulimba wa mzindayo. Pa nthawe ibodzi-bodziyo, Siro mwa kucenjera adapambusa madzi mu mkulo omwe ukhapita na mu mzindamo. Ndipo pa nthawe ing’ono-ng’ono madziyo yadaphwa mwakuti acikunda wace adakwanisa kuyambuka acikafika ku mpanda wa mzindayo. Tsono acikunda wa Siro angadakwanisa tani kupita mkati mwa mpanda wa Babulo? Pa thangwe lakusaya kudziwika bwino, misuwo ya mzindayo idandosiyidwa bwanzu!\n16. (a) Kodi Zaiya adaleweratu ciyani bza kumala kwa Babulo? (b) Kodi polofesiya ya Zaiya ya kulewa bza kupfudzidwa kwa Babulo idadzakwanisika tani?\n16 Pakulewa bza Babulo bzikhadalewedweratu kuti: ‘Mun’dzakhalidwa lini pomwe; Ku mbadwo na mbadwo palibe omwe an’dzakhala m’mwemo. Napo mu Arabe an’dzamanga lini tendi lace kumweko, ne amakabusa an’dzausira lini bzifuwo bzawo kumweko.’ (Zaiya 13:20) Polofesiya imweyi ikhandolewa lini kokha bza kupfudzidwa kwa mzindayo. Iyo idalatiza kuti ku Babulo kun’dzakhalidwa lini pomwe mpaka kale-kale. Imwepo mungakwanise kuwona kukwanisika kwa mafala yamweya. Mbuto yakusaya kukhalidwa na wanthu yomwe pakhana Babulo wakale—ni pafupi na Baghdad makilometro 80 kum’mwera kwa Iraque—bzimwebzi bzikulatiza kuti mafala yomwe Yahova adalewa mwa Zaiya yadakwanisikadi: ‘Ndin’dzamupsaira na mpsepse ya cipfudzo.’—Zaiya 14:22, 23. *\nMatere ya Babulo\n17. Kodi kukwanisika kwa mapolofesiya ya m’Bibliya kumbalimbisa tani cikhulupiro cathu?\n17 Kudziwa kuti Bibliya lina mapolofesiya yakukhulupirika bzimbalimbisa cikhulupiro cathu, n’tenepo lini? N’cadidi, penu mapiciro ya Yahova Mulungu yadakwanisika kale, ifepanombo tina mathangwe yakubveka bwino ya kukhulupira piciro lace lakubweresa paraizo pansi pano. (Werengani Mirewengo 23:19.) Inde, tina ‘cidikhiro ca moyo wakusaya kumala womwe Mulungu, omwe anganame lini, adatipicira kale-kale.’—Tito 1:2. *\n‘FALA LA MULUNGU NDA MOYO’\n18. Kodi ni mafala yamphanvu yaponi yomwe mpostolo Wacikristau Paulo adafotokoza pakulewa bza ‘fala la Mulungu’?\n18 Bzomwe tapfunza mu msolo uno, bzikulatiziratu padeca kuti Bibliya ni bukhu lakusiyana na bukhu liri-lense. Iro lingatithandizembo pa mbali zizinji si kokha pa kubverana kwa nkhani zace, nkhani za siyensiya na kulondoza mbiri yakale, nzeru zakuthandiza, na mapolofesiya yakukhulupirika. Mpostolo Wacikristau Paulo adanemba kuti: ‘Pakuti fala la Mulungu ndamoyo ndipo ndamphanvu. Ndakuthwa kuposa mphanga iri-yense yakuthwa kwense-kwense. Limbalasa munthu m’mtima mpaka kusiyanisa moyo na mzimu, pabodzi na nfundo za mafupa na muwongola. Ndipo limbakwanisa kuzindikira bzomwe munthu ambakumbuka na bzomwe ambalinga mu mtima mwace.’—Wahebereu 4:12.\n19, 20. (a) Kodi Bibliya lingakuthandizeni tani imwepo kubziyeza mwekha? (b) Kodi mungalatize tani kutenda kwanu mphaso ya Mulungu, Bibliya?\n19 Kuwerenga ‘fala’ la Mulungu, mu Bibliya kungacinje moyo wathu. Bzimwebzi bzingatithandize kubziyeza tekha kuposa kale. Tingalewe kuti tina lufoyi kuna Mulungu, tsono momwe timbaphatisira basa bzomwe fala lace lakufuliziridwa Bibliya limbapfunzisa, bzin’dzalatiza momwe makumbukidwe yathu yaliri mwacadidi, na bzomwe timbalinga mu mtima mwathu.\n20 Bibliya ni bukhu lakucokeradi kwa Mulungu. Tenepo, ni bukhu lomwe lin’funika kuwerengedwa, kupfunzidwa, na kufunidwa. Latizani kutenda kwanu mphaso imweyi yakucokera kwa Mulungu mwa kupitiriza kuwerenga nkhani zace. Mukacita tenepoyo, imwepo mun’dzabvesesa cakulinga ca Mulungu kuna wanthu. Cakulinga cace na momwe cin’dzakwanisikira, bzin’dzafotokozedwa mu msolo wakutewera.\n^ ndi. 6 Napo wanthu winango ambalewa kuti mbali zinango za m’Bibliya zimbabverana lini, tsono bzimwebzi bziribe umboni. Onani msolo 7 m’bukhu lakuti Baibulo—Kodi Ndilo Mawu a Mulungu Kapena a Munthu? lakukonzedwa na Mboni za Yahova.\n^ ndi. 9 Mwa ciratizo, onani mzere wa abereki wa Jezu omwe uli pa Luka 3:23-38.\n^ ndi. 16 Kuti mudziwe bzizinji bza mapolofesiya ya m’Bibliya, onani matsamba 27-29 mu broxura la Buku la Anthu Onse, lakukonzedwa na Mboni za Yahova.\n^ ndi. 17 Kupfudzidwa kwa Babulo ni cibodzi mwa ciratizo ca kukwanisika kwa mapolofesiya ya m’Bibliya. Bziratizo bzinango bzimbaphatanidza kupfudzidwa kwa Tiro na Ninive. (Zakiyeri 26:1-5; Sofoniya 2:13-15) Kuthumizira pamwepo, polofesiya ya Danyeri idaleweratu bza kutewerana kwa mautongi yamphanvu yomwe yangadadzatonga pambuyo pa Babulo. Mautongi yamweya yakhaphatanidza Mediya na Perisi pabodzi na Girisi. (Danyeri 8:5-7, 20-22) Onani Mafala Yakuthumizira pa msolo wakuti: “Jezu Kristu—Mesiya Wakupiciridwa” kuti muwone bza mapolofesiya mazinji yomwe yadakwanisika kwa Mesiya omwe akhali Jezu Kristu.\nBibliya ndakufuliziridwa na Mulungu ndipo ndakulondoza na lakukhulupirika.—2 Timotio 3:16.\nNkhani zomwe zimbagumanika m’Fala la Mulungu n’zakuthandiza pa moyo wathu wa nsiku na nsiku.—Zaiya 48:17.\nMapiciro ya Mulungu yakugumanika m’Bibliya mwakusaya kupenukira yambakwanisika.—Mirewengo 23:19.\nThangwe Ranyi Tin’funika Kupfunza Bibliya?


Malango ya Mtsonkhano wa Pakati pa Mdzinga\nWerengani mu Chichewa Ciabkhaz Ciacoli Ciafrikana Ciahanta Ciaja Cialbaneji Cialtai Cialur Ciamharik Ciarabe Ciarmeniya Ciasamizi Ciateso Ciattié Ciaukan Ciaymara Ciazerbaijani (ca ku Cyrillic) Ciazibajani Cibaoule Cibasa (ca ku Camarões) Cibaske Cibataki (ca ku Toba) Cibemba Cibengali Cibikolo Cibisilama Ciboulou Cibshkir Cibulgariya Cibété Cidangme Cidigor Cidinamarkeji Cidouala Ciedo Ciefik Cieslovako Cieslovenia Ciewe Cifante Cifaransa Cifiji Cifinilandeji Cifon Cifrafra Ciga Cigalisiyan Cigarifuna Cigerman Cigrego Cigroelandeji Ciguarani Cigujarati Cigun Ciheberi Cihiligaynon Cihindi Ciholandeji Cihungaro Ciiban Ciibanag Ciigbo Ciijilandiya Ciiloko Ciindoneziya Ciisoko Cijaponeji Cijorgiya Cikabiye Cikabuverdiano Cikakxikel Cikamba Cikambodja Cikaonde Cikaren (Ca ku S'gaw) Cikatalan Cikaxin Cikazakh Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Bolívia Cikixe Cikixuwa (ca ku Chimborazo) Cikixuwa (ca ku Imbabura) Cikongo Cikongo Cikoreano Cikriolo ca ku Belize Cikriolo ca ku Haiti Cikriolo ca ku Mauritania Cikriolo ca ku Seychelles Cikroasiya Cikudish Kurmanji Cikwangali Cikwanyama Cilatviano Cilingala Cilituania Cilolo Cilomwe Cilow German Ciluba Ciluganda Cilukonzo Cilunda Ciluo Ciluvale Cimakua Cimalagazi Cimalay Cimalayalam Cimaltese Cimam Cimambwe-Lungu Cimanyawa Cimarathi Cimaya Cimazatek (ca ku Huautla) Cimbunda Cimbundu Cimiskito Cimixe Cimixtek (ca ku Guerrero) Cimizo Cimoore Cimyanimari Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinamwanga Cindau Cindebele Cindebele (ca ku Zimbabwe) Cindonga Cinepali Cingabere Cingangela Cingirezi Cinoruwegeji Cinyaneka Cinyanja Cinyungwe Cinzema Ciodia Ciokpe Cioromo Ciossetian Ciotetela Ciotomi (ca ku Mezquital Valley) Cipangasian Cipapiaamento (Curação) Ciperisi Cipidgin ca ku Ilhas Salomão Cipoloneji Cipunjabi Cipwitikizi Cipwitikizi (ca ku Portugal) Cirarotongan Cirewedwe ca Manja ca ku Alemanha Cirewedwe ca Manja ca ku Brasil Cirewedwe ca Manja ca ku Colombia Cirghiz Ciribati Ciromany (ca ku Sérvia) Ciromeniya Cironga Cirundi Cirusso Cisamoan Cisango Cisebuano Cisedonia Cisena Ciservia Ciservia (ca ku Roma) Cisesotho (ca ku Lesoto) Cisesotho (ca ku África do Sul) Cisetswana Cisidama Cisilozi Cisinyala Cisonge Cisranantongo Cisuweko Ciswahili Ciswahili (ca ku Congo) Citagrinya Citahiti Citai Citajiki Citaliyana Citamil Citandroy Citankarana Citarascani Citatar Citcangani (ca ku Moçambique) Citceko Citcini (ca ku Hakha) Citelugu Citetun Dili Citiv Citlapanek Citojolabal Citonga Citonga (ca ku Malawi) Citongan Citotonak Citshwa Citsonga Citumbuka Citurko Citwi Citzeltal Citzotzil Ciughur (ca ku Cyrillic) Ciukraniya Ciurdu Ciurhobo Ciuruund Ciuzbek Civalensia Civenda Civezo Civietinamu Ciwaray-waray Ciwayuunaiki Cixavakano Cixhosa Cixineji Cantonese (Ca Nthawe Zense) Cixineji Cantonese (Cakupusa Kubva) Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Cixopi Ciyakouba Cizande Cizapotek (ca ku Isthmus) Cizapotek (ca ku Lachiguiri) Cizulu Comongoliano cixokwe cixuabo\nMalango ya Mtsonkhano wa Moyo Wathu Wacikristau na Utumiki\nMafala Yakufunga Nayo\nNyakunyang’anira Dera Akazungira Gwere\nMdzinga wa Mtsonkhano wa Dera Ayai Mtsonkhano wa Cigawo\nMdzinga wa Cikumbuso\nNyakunyang’anira Mtsonkhano wa Moyo Wathu na Utumiki\nNyakutsogolera Mtsonkhano wa Moyo Wathu na Utumiki\nNyakubveranisa Bungwe la Akulu\nMthandizi Wakupereka Malango\n1. Mtsonkhano wa Moyo Wathu na Utumiki un’dzacitidwa mwakubverana na ndondomeko ya mu Kabukhu ka Mitsonkhano ka Moyo Wathu Wacikristau na Utumiki, pabodzi na malango yankuteweraya. Mpalizi ali-wense an’funika kulimbisidwa kuti ambacite mbali za anyakupfunza. Ndipo wale omwe ambatsonkhana na gwere mwakukhazikika angapasidwembo mbalizi, penu iwo ambabverana na mapfunziso ya m’Bibliya na kuteweza mitemo yacikristau.—be-CN tsa. 282.\n2. Mafala Yakufungulira: Mphindi 3 ayai zakucepa. Mdzinga uli-wense, pambuyo pa nyimbo yakufungulira na mpembo, nyakutsogolera Mtsonkhano wa Moyo Wathu na Utumiki an’dzalewa mafala yomwe yan’dzalimbisa abveseri kufunisisa kubvesera mbali za mtsonkhanoyo, acilewambo mbvunzo wakugumanika mu Tsamba la Mitawiro ya Kubwereza bza Mtsonkhano wa Moyo Wathu Wacikristau na Utumiki.\n3. Cuma ca m’Fala la Mulungu:\nNkhani: Mphindi 10. Mu Kabukhu ka Mitsonkhano ka Moyo na Utumiki muna msolo wa nkhani ya mbali imweyi, pabodzi na nfundo ziwiri ayai zitatu zikulu-zikulu. Mbaliyi in’funika kumbacitidwa na mkulu ayai mtumiki wakuthandiza wakuthemera. Kawerengedwe ka Bibliya ka mdzingayo kakayamba na bukhu lipsa la m’Bibliya, pan’dzalatizidwa vidiyo yakufotokoza bukhulo. Mfotokozi wa nkhaniyo an’funika kulatiza kubverana kwa vidiyoyo na nkhani ankuifotokozayo. Iye an’funikambo kuwonesasa kuti wafotokoza nfundo zense zakugumanika mu kabukhu ka mitsonkhano. Ndipo nthawe ikabvumiza, angaphatisembo basa bzithunzi-thunzi na nfundo zakucokera mu Bzinembo zomwe zaikhidwa kuti zibvekese nkhaniyo.\nKufufudza Cuma Cauzimu: Mphindi 8. Imweyi ni mbali ya mibvunzo na mitawiro, ndipo mfotokozi an’funika lini kuyamba na mafala yakufungulira ne kumaliza na mafala yakufunga nayo. Mbaliyi in’funika kumbacitidwa na mkulu ayai mtumiki wakuthandiza wakuthemera. Mfotokozi angasankhule momwe angaphatisire basa nthawe yace pa nfundo zinaizo kuti alatize momwe gwere lingaphatisire basa nfundozo. Tsono iye an’funika kubvunza mibvunzo yense kwa abveseriwo. Iye angasankhule penu angawerengese mavesi yense ya mibvunzo miwiri yakuyambirira. Abveseri omwe alatidwe an’funika kupereka mitawiro yawo mu tumphindi 30 ayai twakucepa.\nKuwerengedwa kwa Bibliya: Mphindi 4 ayai zakucepa. Mbali ya anyakupfunzayi in’funika kucitidwa na m’bale. Ndipo nyakupfunzayo an’funika kuwerenga mbaliyi mwakusaya kulewa mafala yakufungulira ne kumaliza na mafala yakufunga nayo. Nyakutsogolera mtsonkhano an’funika kuthandiza anyakupfunza kuti ambawerenge bwino-bwino, mwacibadwa, mwakubveseseka, mwakusaya kuphonya-phonya, mwakucinja-cinja fala, mwakutsindika mafala yakuthemera na mwakumbaima-ima m’mbuto zakuthemera.\n4. Bziperekeni mu Utumiki Bwakumunda: Mphindi 15 ayai zakucepa. Mbali imweyi idakonzedwa kuti ithandize wense kukulisa luso lawo lakupalizira na kupfunzisa mu utumiki. Anyakupfunza an’funika kumbaphatisa basa bziratizo bza upalizi bzakugumanika pa tsamba 1, la mu Kabukhu ka Mitsonkhano ka Moyo na Utumiki kuti acite mbali za ulendo bwakuyamba na ulendo bwakubwereza. Ndipo nyakupfunza angasankhule penu an’funa kuwonesa bukhu ayai vidiyo yomwe imbacita mbali pa Bzinthu Bzomwe Timbapfunzisira. Kabukhu ka Mitsonkhano ka Moyo na Utumiki kambalatiza nthawe yomwe nyakupfunzayo an’funika kucita mbali yace, ndipo nthawe zinango kabukhuka kambaperekambo malango yakuthumizirika. Anyakupfunza an’funika lini kuphatisa basa nfundo zinango za pambali na cakulinga cakuti akwanise kufotokoza nkhaniyo mu nthawe yomwe apasidwa. Bziratizo bzinango bzakukonzekeredwa bwino bzingamale pomwe nthawe ikalipo. Bzikafunika, akulu angapasidwembo mbali za anyakupfunzazi.\nMavidiyo ya Bziratizo bza Upalizi: Pa mdzinga uli-wense wa mwezi pan’dzalatizidwa vidiyo ibodzi ya ciratizo ca upalizi, mucicezerana nfundo zace. Mavidiyoya yan’dzalatiza ulendo bwakuyamba, ulendo bwakubwereza na ulendo bwakubwereza bwaciwiri. Mbali imweyi in’funika kucitidwa na nyakutsogolera Mtsonkhano wa Moyo Wathu na Utumiki.\nUlendo Bwakuyamba: Mbali ya anyakupfunzayi ingaperekedwe kwa m’bale ayai mpfumakazi. Ndipo nyakuthandizayo an’funika kukhala mwamuna ayai mkazi ninga nyakupfunzayo; tsono iwo akakhala mwamuna na mkazi akhale wa m’banja libodzi. Iwo angasankhule kucita mbali yawoyo adakhala ayai adaima. Nyakupfunzayo angasankhule kumusana na mwenekaciro nyumbayo mwakubverana na cizolowezi ca ku mbutoyo. Ndipo an’funika kuphatisa basa nfundo za mu ciratizo ca upalizi pa kucita mbaliyo.\nUlendo Bwakubwereza Bwakuyamba: Mbali ya anyakupfunzayi ingaperekedwe kwa m’bale ayai mpfumakazi. Ndipo nyakuthandizayo an’funika kukhala mwamuna ayai mkazi ninga nyakupfunzayo. (km-CN 5/97 tsa. 2) Anyakucita mbaliyi angasankhule kucita mbali yawoyi adakhala ayai adaima. Nyakupfunzayo an’funika kulatiza bzomwe tingalewe pa kucita ulendo bwakubwereza kwa munthu omwe tidaceza naye pa ulendo bwakuyamba. Ndipo an’funika kuphatisa basa ciratizo ca upalizi ca mu Kabukhu ka Mitsonkhano ka Moyo na Utumiki pa kuyambisa maceza.\nUlendo Bwakubwereza Bwaciwiri: Mbali ya anyakupfunzayi ingaparekedwe kwa m’bale ayai mpfumakazi. Ndipo nyakuthandizayo an’funika kukhala mwamuna ayai mkazi ninga nyakupfunzayo. (km-CN 5/97 tsa. 2) Anyakucita mbaliyi angasankhule kucita kukhala ayai kucita kuima. Nyakupfunzayo an’funika kulatiza bzomwe tingalewe pa kucita ulendo bwakubwereza kwa munthu omwe tidaceza naye pa ulendo bwakubwereza bwakuyamba. Ndipo an’funika kuphatisa basa ciratizo ca upalizi pa kucita mbaliyo.\nPfunziro la Bibliya: Mbali ya anyakupfunzayi ingaperekedwe kwa m’bale ayai mpfumakazi. Ndipo nyakuthandizayo an’funika kukhala mwamuna ayai mkazi ninga nyakupfunzayo. (km-CN 5/97 tsa. 2) Anyakucita mbaliyi angasankhule kucita kukhala ayai kucita kuima. Mbali imweyi in’funika kulatiza ciratizo ca pfunziro la Bibliya lomwe layamba kale. Tenepo, bzin’funika lini kuyamba na mafala yakufungulira ninga kuyamba na kumusana, ayai kukhala na mafala yakufunga nayo, kusiya penu nyakupfunzayo ankupendedwa pa mbali imweyo. Ndipo mpsakufunika lini kuwerenga ndime zense zomwe zalatidwazo, napo kuti nthawe zinango bzingacitidwe. Tsono nyakupfunzayo an’funika kucita nyongo kuti alatize maluso yabwino yakupfunzisira.\nNkhani: Mbali ya anyakupfunzayi in’funika kuperekedwa kwa m’bale, aciifotokoza kwa gwere ninga nkhani.\n5. Kukhala na Moyo Wacikristau: Pambuyo pa nyimbo, mphindi 15 za mbali imweyi zin’dzakhala za nkhani ibodzi ayai ziwiri zomwe cakulinga cace ni kuthandiza abveseri kuphatisa basa Fala la Mulungu pa moyo wawo. Pakakhala palibe malango manango, mbali imweyi ingaperekedwe kwa mkulu ayai mtumiki wakuthandiza wakuthemera, kupambula mbali ya bzakusaya bza gwere yomwe imbacitidwa na mkulu.\nPfunziro la Bibliya la Gwere: Mphindi 30. Mbali imweyi imbaperekedwa kwa mkulu wakuthemera. (M’magwere momwe muna akulu ang’ono-ng’ono, atumiki wakuthandiza wakuthemera angapasidwembo mbaliyi, bzikafunikira.) Bungwe la akulu lingasankhule abale omwe mbakuthemera kucitisa Pfunziro la Bibliya la Gwere. Abale omwe anisankhulidwawo an’funika kucitisa pfunzirolo mu njira yabwino kuti akwanise kusunga nthawe; an’funikambo kutsindika bzinembo bza nfundo zikulu-zikulu na kuthandizambo abveseri wense kuwona kufunika kwa nfundo zomwe zinkupfunzidwazo. Iwo angaphatise basa malango yakuperekedwa na gulu lathu yakulewa bza momwe Pfunziro la Nsanza ya Mulindiri lin’funika kumbacitisidwira. Ku mbuto komwe mpsakukwanisika, anyakutsogolera na anyakuwerenga wakusiyana-siyana angaphatisidwe basa mdzinga uli-wense. Penu nyakutsogolera Mtsonkhano wa Moyo Wathu na Utumiki an’lewa kuti pfunzirolo licitidwe mwa cigwatho, nyakucitisa pfunziroyo angasankhule momwe angacitire bzimwebzo. Pinango angasankhule kuwerenga ndime zinango, acimoga zinango.\n6. Mafala Yakufunga Nayo: Mphindi 3 ayai zakucepa. Nyakutsogolera Mtsonkhano wa Moyo na Utumiki an’dzafotokoza mwacigwatho nfundo zikulu-zikulu za mtsonkhanoyo, na kubwerezera mtawiro wa mbvunzo wa mdzingayo wakugumanika mu Tsamba la Mitawiro ya Kubwereza bza Mtsonkhano wa Moyo Wathu na Utumiki. Iye angalewembo nfundo zinango zomwe zin’dzapfunzidwa mu mdzinga wakutewera, pinango mwakucita mbvunzo omwe un’dzatawiridwa mu mdzinga wakutewerayo. Ndipo penu nthawe in’bvumiza, iye angadziwisembo madzina ya abale omwe an’dzacita mbali za anyakupfunza mu mdzinga wakutewerayo. Pakakhala palibe kuperekedwa malango manango, nyakutsogolera mtsonkhanoyo angapereke bzidziwiso na kuwerengambo matsamba yakuyenda kuna gwere pa nthawe imweyi. Penu nthawe yakuwerenga bzidziwiso na matsambaya ingakwane lini pa mphindi zitatu za mafala yakufuguna nayo, nyakutsogolera mtsonkhanoyo angakumbire abale omwe an’dzacita mbali za Kukhala na Moyo Wacikristau kuti afotokoze mbali zawo mwacigwatho. (Onani ndime 5 9.) Bzidziwiso bzinango ninga bza utumiki bwakumunda, ndondomeko ya kucenesa Nyumba ya Umambo, bzin’funika lini kuperekedwa pa pulatifomu; bzingaikhidwe pa kwadru ya bzidziwiso. Mtsonkhano un’funika kufunga na nyimbo pabodzi na mpembo.\n7. Kulisani Luso Lanu la Kuwerenga na Kupfunzisa: Kuyambira mdzinga wa 7 Janeiro, 2019, nyakutsogolera Mtsonkhano wa Moyo Wathu na Utumiki an’dzaphatisa basa broxura lakuti Kuwerenga na Kupfunzisa kuti apereke malango na kutenda mbali za anyakupfunza. Nyakupfunza ali-wense an’dzaphatisa basa pfunziro la mu Kabukhu ka Mitsonkhano ka Moyo na Utumiki lomwe lin’dzanembedwa mkati mwa parentêses kuphampha kwa nkhani yomwe an’dzapasidwayo. Pa mdzinga wakuyamba wa mwezi uli-wense, nyakutsogolera Mtsonkhano wa Moyo Wathu na Utumiki an’dzakhala na mbali yomwe an’dzacezerana na abveseri pfunziro libodzi la m’broxura lakuti Kuwerenga na Kupfunzisa. Mbali yakunembedwa kuti “Nembani Kuyenda Kwanu Patsogolo” ya m’broxurali yakonzedwa kuti imbadzanembedwe na nyakupfunzayo, ndipopa nyakutsogolera mtsonkhanoyo an’dzafunika lini kunemba cinthu.\n8. Malango: Nyakupfunza ali-wense akamala kucita mbali yace, nyakutsogolera mtsonkhano an’dzakhala na mphindi pafupi-fupi ibodzi kuti atende nyakupfunzayo, aciperekambo malango yakufunikira mwakuphatisa basa broxura lakuti Kuwerenga na Kupfunzisa. Pomwe nyakutsogolera mtsonkhano an’dzacemera nyakupfunza kuti adzacite mbali yace, iye an’funika lini kulewa pfunziro lomwe nyakupfunzayo ankuphatisa basa. Tsono mbali ya nyakupfunzayo ikamala, nyakutsogolera mtsonkhanoyo an’dzatenda nyakupfunzayo, ndipo patsogolo pace an’dzalewa pfunziro lomwe iye akhaphatisa basa, acifotokozambo thangwe lomwe ankulewera kuti nyakupfunzayo waphatisa basa bwino malango ya m’pfunzirolo, ayai angafotokoze mwakudeka mtima thangwe lomwe ankuwonera kuti nyakupfunzayo an’funika kudzabwerezera pomwe pfunzirolo kutsogolo. Nyakutsogolera mtsonkhanoyo angafotokozembo mbali zinango za ciratizoco, akawona kuti kucita bzimwebzo kungathandize nyakupfunzayo ayai abveseri. Bzikafunikira, nyakutsogolera mtsonkhanoyo angaperekembo malango manango yakuthandiza kwa nyakupfunzayo pambali, yakucokera m’broxura lakuti Kuwerenga na Kupfunzisa, ayai ya m’bukhu lakuti Sukulu ya Utumiki wa Mulungu, ndipo angacite bzimwebzi pambuyo pa mitsonkhano ayai pa nthawe inango. Malangoyo yangakhale yakubverana na pfunziro lomwe akhaphatisa basa ayai pfunziro linango.—Kuti mudziwe bzizinji pakulewa bza udindo bwa nyakunyang’anira Mtsonkhano wa Moyo Wathu na Utumiki na udindo bwa mthandizi wakupereka malango, onani ndime 13 na 16.\n9. Nthawe: Palibe mbali yomwe in’funika kupitirira nthawe ne mafala ya nyakutsogolera mtsonkhano. Mbali za anyakupfunza zingambaimisidwe mwakusamala, nthawe yawo ikamala. Abale omwe ambacita mbali zinango akadya nthawe, an’funika kupasidwa malango pa mbali na mthandizi wakupereka malango. Mtsonkhano wense kuphatanidzambo nyimbo na mipembo umbamale ora imbodzi na mphindi 45.\n10. Nyakunyang’anira Dera Akazungira Gwere: Penu gwere linkuzungiridwa na nyakunyang’anira dera, mtsonkhano wa pakati pa mdzinga un’funika kucitidwa mwakuteweza ndondomeko ya mu Kabukhu ka Mitsonkhano ka Moyo na Utumiki; tsono Pfunziro la Bibliya la Gwere mu mbali ya Kukhala na Moyo Wacikristau lin’dzacitidwa lini thangwe ra nkhani ya utumiki ya nyakunyang’anira dera ya mphindi 30. Pomwe nkhani ya utumikiyi ikanati kuyamba, nyakutsogolera Mtsonkhano wa Moyo Wathu na Utumiki an’dzafotokoza mwacigwatho nfundo zikulu-zikulu za mtsonkhanoyo, kulewa nfundo zinango zomwe zin’dzapfunzidwa mu mdzinga wakutewera, kupereka bzidziwiso na kuwerengambo matsamba yakuyenda kuna gwere, patsogolo pace iye an’dzacemera nyakunyang’anira dera. Nkhaniyo ikamala, nyakunyang’anira derayo ndiye an’dzamaliza mtsonkhanoyo na nyimbo yomwe iye wasankhula. Pa mdzinga wakuzungiridwa na nyakunyan’ganira dera, mu sala B mun’dzacitidwa lini mbali za anyakupfunza za cirewedwe ca gwerelo. Kagulu ka cirewedwe cinango kangacite mitsonkhano yace mu sala B, napo pa mdzinga omwe nyakunyang’anira derayo ankucezera gwerelo. Tsono, kaguluko kan’dzafunika kuphatana na gwerelo kuti kadzabvesere nkhani ya utumiki ya nyakunyang’anira dera.\n11. Mdzinga wa Mtsonkhano wa Dera Ayai Mtsonkhano wa Cigawo: Pa mdzinga wa mtsonkhano wa dera ayai mtsonkhano wa cigawo, magwere yan’funika lini kucita mitsonkhano ya gwere. Nkhani za mtsonkhano wa pakati pa mdzinga zingapfunzidwe pa kunamata ninga banja ayai pa pfunziro la patekha.\n12. Mdzinga wa Cikumbuso: Nsiku ya cikumbuso ikadzakhala pakati pa mdzinga, pan’dzafunikira lini kucitidwa mtsonkhano wa Moyo Wathu na Utumiki pakati pa mdzingayo. Tsono mitsonkhano ya utumiki bwa kumunda ingacitike pa nsiku ya cikumbusoco.\n13. Nyakunyang’anira Mtsonkhano wa Moyo Wathu na Utumiki: Mkulu m’bodzi wakusankhulidwa na bungwe la akulu an’dzatumikira ninga nyakunyang’anira Mtsonkhano wa Moyo Wathu na Utumiki. Udindo bwace ni kuwonesesa kuti mtsonkhanoyu udalinganizidwa bwino, ndipo unkucitidwa mwakubverana na malangoya. Iye an’funika kumbaphata basa pabodzi na mthandizi wakupereka malango. Kabukhu ka Mitsonkhano ka Moyo na Utumiki ka mwezi wakutewera kakandotambiridwa, nyakunyang’anira Mtsonkhano wa Moyo Wathu na Utumiki an’funika kunemberatu madzina ya abale omwe an’dzacita mbali za anyakupfunza. (Onani ndime 4.) Nyakupfunza ali-wense an’funika kupasidwa mbali yace patasala midzinga mitatu ayai kuposera mitatu kuti adzacite mbaliyo. Ndipo an’funika kumbaphatisa basa formulariyo ya Mbali Yanu mu Mtsonkhano wa Moyo Wathu Wacikristau na Utumiki (S-89).\n14. Nyakutsogolera Mtsonkhano wa Moyo Wathu na Utumiki: Mdzinga uli-wense, mkulu m’bodzi an’dzatumikira ninga nyakutsogolera Mtsonkhano wa Moyo Wathu na Utumiki. (Penu akulu mbakucepa, atumiki wakuthandiza wakuthemera angasankhulidwe kuti ambatsogolerembo mtsonkhanoyu.) Nyakutsogolera mtsonkhano ana udindo bwa kukonzekera mafala yakufungulira na yakufunga nayo, pabodzi na kucezerana na abveseri mavidiyo ya bziratizo bza upalizi pabodzi na mavidiyo yakulewa bza pfunziro la m’broxura la Kuwerenga na Kupfunzisa; ndipo ndiye omwe ambacemera anyakucita mbali, ndipo akulu akakhala wakucepa iye angambacitembo mbali zinango. Mafala yomwe ambalewe mbali iri-yense ikamala, yan’funika kukhala yacigwatho. Bungwe la akulu lin’funika kusankhula akulu omwe mbakuthemera kuti ambacite mbali imweyi. Akulu wakusankhulidwawo an’funika kumbacinjana-cinjana pakutsogolera mtsonkhanoyu. Malingana na momwe bzinthu bziriri, nyakunyang’anira Mtsonkhano wa Moyo Wathu na Utumiki pinango angambatsogolere mwakubwereza-bwereza kusiyana na akulu winangowo. Penu m’bale ngwathemera kutsogolera Pfunziro la Bibliya la Gwere, ndiye kuti iye ngwakuthemerambo kutsogolera mtsonkhanoyu. Tsono kumbukirani kuti mkulu omwe asankhulidwe kukhala nyakutsogolera mtsonkhano, ndiyembo ambatenda na kupereka malango mwakudeka mtima kwa abale omwe an’cita mbali za anyakupfunza. Ndipo ndiyembo omwe ambawonesesa kuti mtsonkhanoyo unkumala pa nthawe yace. (Onani ndime 6 na 9.) Penu pana mbuto yakukwanira ndipo penu nyakutsogolera mtsonkhano angafune, pangaimisidwe mikrofoni inango pa pulatifomupo kuti iye aphatise basa; bzimwebzi bzin’dzathandiza kuti pomwe ankucemera abale omwe adzacite mbali zawo, abalewo an’dzakhala aimambo kale pa mikrofoni yakufotokozerera nkhani. Penu nyakutsogolerayo angafune, angacite kukhala pafupi na meza pa pulatifomupo pomwe in’dzakhala inkucitidwa mbali ya nyakupfunza ya kuwerengedwa kwa Bibliya, pabodzi na mbali za mu Bziperekeni mu Utumiki Bwakumunda. Bzimwebzi bzin’dzathandiza kusunga nthawe.\n15. Nyakubveranisa Bungwe la Akulu: Nyakubveranisa bungwe la akulu ndiye ambasankhula abale omwe adzacite mbali iri-yense ya mtsonkhanoyu, kundopambula mbali za anyukupfunza. Bzimwebzi bzimbaphatanidza kusankhula omwe adzatsogolere mtsonkhanoyo mdzinga uli-wense, pakati pa akulu wakusankhulidwa na bungwe la akulu. Mwakubverana na nyakunyang’anira mtsonkhano wa Moyo Wathu na Utumiki, nyakubveranisa bungwe la akulu ambawonesesa kuti ndondomeko ya mtsonkhano wense yaikhidwa pa kwadru ya bzidziwiso.\n16. Mthandizi Wakupereka Malango: Penu mpsakukwanisika, bzingakhale bwino kusankhula mkulu omwe ni mfotokozi wa luso kuti ambacite mbali imweyi. Udindo bwa mthandizi wakupereka malango ni kupereka malango kwa akulu ayai atumiki wakuthandiza pa mbali iri-yense yomwe angacite bzikafunikira, ninga mu mbali ya mu Moyo Wathu na Utumiki, pa nkhani ya wense na pa kuwerenga ayai pakucitisa Pfunziro la Nsanza ya Mulindiri ayai Pfunziro la Bibliya la Gwere. (Onani ndime 9.) Penu alipo akulu wakukwanira m’gweremo omwe ambafotokoza na kupfunzisa mwaluso, akulu wakusiyana-siyana wakuthemera angaphatisidwe basa gole liri-lense ninga mthandizi wakupereka malango. Tsono mpsakufunika lini kuti mthandiziyo ambapereke malango nthawe iri-yense pomwe m’bale an’cita mbali.\n17. Sala B: Pakakhala na anyakupfunza azinji, pinango pangacitidwe makonzedwe kuti mbali za anyakupfunzazo zimbacitidwembo mu sala B. Penu mbalizi zin’dzacitidwambo mu sala B, pan’funika kusankhulidwa m’bale kuti ambakatsogolere, ndipo bzingakhale bwino akakhala mkulu. Komwe mpsakufunika, angasankhulidwembo mtumiki wakuthandiza wakuthemera kuti ambatsogolere. Bungwe la akulu lingasankhule m’bale omwe angambatsogolere mbaliyi, ayai lingawone penu abale angambacinjane-cinjane pa kutsogolera mdzinga uli-wense. M’bale omwe ati ambatsogolere mu sala B, an’funika kumbateweza malango yakugumanika mu ndime 8. Penu mbali za anyakupfunza zin’dzacitidwa mu sala B, anyakupfunza an’funika kudzakumbiridwa kuti ayende mu sala B, ikandomala mbali ya Kufufudza Cuma Cauzimu ya mu Cuma ca M’fala la Mulungu. Ndipo iwo an’funika kubwerera kuti adzaphatane na gwere ikandomala mbali ya Bziperekeni mu Utumiki Bwakumunda. Pakakhala na mbali ya vidiyo, abale omwe an’dzakhala mu sala B, an’funika kumbawona ayai kubvesera ali m’mwemo, bzikakhala bzakukwanisika. Tsono penu bzingakwanisike lini, nyakutsogolera mu sala B, angawonesembo vidiyoyo mwakuphatisa basa mtcini uli-wense, aciicezeranambo.\n18. Mavidiyo: Pa mtsonkhanoyu pan’dzakhalambo na mavidiyo. Mavidiyoya yan’dzagumanika mu programa ya JW Library, ndipo mungadzayacose mwakuphatisa basa mitcini yakusiyana-siyana. Nthawe zinango mavidiyo ya bziratizo bza upalizi yangadzalatizidwembo pa mitsonkhano ya utumiki bwakumunda, pambuyo pakuti yalatizidwa kale pa mtsonkhano wa Moyo Wathu na Utumiki.\nText Mtundu wa mabukhu ya pa internet kuti mucose Malango ya Mtsonkhano wa Moyo Wathu Wacikristau na Utumiki


Kodi Mzere Omwe Mesiya Adabadwira Udacokera kwa Mwana Wakuyamba Kubadwa?\nKodi Djakobi adacita mbali ya mzere omwe Mesiya angadadzabadwira thangwe ra kugula ugo bwakukhala mwana wakuyamba kubadwa bwa Esau?\nKodi munthu akhafunika kukhala mwana wakuyamba kubadwa kuti acite mbali ya mzere omwe Mesiya angadadzabadwira?\nPakuyamba tikhakumbuka kuti mtawiro wa mbvunzoyu ngwakuti inde, thangwe ra bzomwe bzimbalewedwa pa Cinembo ca Wahebereu 12:16. Vesiri limbafotokoza kuti Esau alibe ‘kutenda bzinthu bzakupambulika’ ndipo adapasa Djakobi ‘ugo bwace bwakukhala mwana wakuyamba kubadwa,’ mwa kubucinjanisa na cakudya. Tenepo, tikhakumbuka kuti pomwe Djakobi adatambira ‘ugo bwakukhala mwana wakuyamba kubadwa,’ adatambirambo mwayi wakucita mbali ya mzere omwe Mesiya angadadzabadwira.—Mateu 1:2, 16; Luka 3:23, 34.\nKoma pambuyo pakupfunza nkhani zinango za m’Bibliya mwakusamala, tawona kuti munthu akhafunika lini kukhala wakuyamba kubadwa kuti acite mbali ya mzere omwe Mesiya angadadzabadwira. Mbatiwoneni zinango mwa nkhani zimwezi:\nNkhani yakuyamba nja Rubeni na Zuze. Rubeni, akhali mwana wakuyamba kubadwa wa Djakobi na mkazace Leya ndipo Zuze akhalimbo mwana wakuyamba kubadwa wa Djakobi koma na mkazace Rakeli. Pomwe Rubeni adacita upombo, iye adaluza ugo bwace bwakukhala mwana wakuyamba kubadwa, ndipo ugo bwacebo budaperekedwa kwa Zuze. (Ciyambo 29:31-35; 30:22-25; 35:22-26; 49:22-26; 1 Nkhani 5:1, 2) Tsono, Mesiya alibe kudzabadwira mu mzere wa Rubeni ne wa Zuze, m’mbuto mwace, iye adadzabadwira mu mzere wa Juda, omwe akhali mwana wacinai wa Djakobi na Leya.—Ciyambo 49:10.\nPa Luka 3:32, pambalewa bza madzina ya wanthu axanu omwe adacita mbali ya mzere omwe Mesiya adabadwira, ndipo bzinkuwoneka kuti wensenewo akhali wana wakuyamba kubadwa. Mwa ciratizo, Bowazi akhali baba wace wa Obede, ndipo Obede akhali baba wace wa Djese.—Rute 4:17, 20-22; 1 Nkhani 2:10-12.\nKoma nkhani ya ciwiri, njakufotokoza bza Davide omwe akhali mwana wa Djese. Ndipo pakulewa bza Davide, Bibliya limbalatiza kuti iye akhali lini mwana wakuyamba kubadwa, koma akhali mwana wakumalizira pa wana asere omwe Djese akhanawo. Tsono Mesiya adadzabadwira mu mzere wa Davideyo. (1 Samuweri 16:10, 11; 17:12; Mateu 1:5, 6) Ninga Davide, Salomau adacitambo mbali ya mzere omwe Mesiya adabadwira, napo kuti iye akhali lini mwana wakuyamba kubadwa.—2 Samuweri 3:2-5.\nTsono, bzimwebzi bzin’kuthandauza lini kuti kukhala mwana wakuyamba kubadwa kukhali lini kwakufunika, thangwe mwana wakuyamba kubadwa, akhana mwayi wakusiyana kwene-kwene na omwe wana winango akhanawo. Kawiri-kawiri, mwana wakuyamba kubadwa ndiye omwe akhakhala na ugo pamui, ndipo akhatambira utaka buzinji.—Ciyambo 43:33; Bzakutonga 21:17; Djosuwe 17:1.\nTsono, ugo bwakukhala mwana wakuyamba kubadwa bungadaperekedwambo kwa wana winango. Mwa ciratizo, pomwe Abalahamu adathamangisa Agari pabodzi na mwana wace Jimayeri, ugo bomwe Jimayeriyo akhanabo ninga mwana wakuyamba kubadwa budaperekedwa kwa Izaki. (Ciyambo 21:14-21; 22:2) Ndipo ninga momwe tafotokozera kale m’mbuyomu, ugo bwa Rubeni bwakukhala mwana wakuyamba kubadwa budaperekedwa kwa Zuze.\nTsono, n’ciyani comwe mpostolo Paulo akhafuna kulewa pa Wahebereu 12:16? Vesiri limbati: ‘Muwonesese kuti pakati panu paleke kuwoneka munthu wakucita upombo, ne munthu wakusaya kutenda bzinthu bzakupambulika ninga Esau, omwe adacinjanisa ugo bwace bwakukhala mwana wakuyamba kubadwa na cakudya comwe angadadya kabodzi kokha.’\nPa vesiri, Paulo akhalewa lini bza mzere omwe Mesiya adabadwira, koma akhapereka mcenjezo kwa Akristau. Iye adawauza kuti: ‘Pitirizani kulungamiza njira zomwe nzayo zanu zinkufamba . . . kuti paleke kuwoneka munthu wakusaya kutambira kudeka mtima kukulu kwa Mulungu.’ Mwakubverana na Paulo, Akristauwo angadatambira lini kudeka mtima kukulu kwa Mulungu bzingadakhala kuti iwo acita upombo, bzomwe bzingadakhala bzakupasa nsisi kwene-kwene. (Wahebereu 12:12-16) Ndipo mwakucita bzimwebzi, iwo angadakhala ninga Esau, omwe alibe ‘kutenda bzinthu bzakupambulika’ thangwe ra kufuna kuteweza bzikhumbo bzace.\nMwakubverana na bzomwe bzikhacitika pa nthawe imweire, pinango Esau akhana mwayi wakumbapereka nsembe kwa Yahova. (Ciyambo 8:20, 21; 12:7, 8; Djobi 1:4, 5) Koma Esau akhandofuna kuteweza bzikhumbo bzace, mwakuti adapereka ugo bwace bwakukhala mwana wakuyamba kubadwa kwa Djakobi thangwe ra kamphodza. Pinango Esau adacita bzimwebzi kuti atcenkhe mabvuto yomwe Yahova akhadalewa kuti yangadadzacitikira mbadwo za Abalahamu. (Ciyambo 15:13) Ndipo Esau adalatizambo kuti iye akhalemekeza lini bzinthu bzakupambulika mwa kulowola akazi awiri omwe akhanamata lini Yahova, ndipo bzimwebzi bzidasunamisa kwene-kwene abereki wace. (Ciyambo 26:34, 35) Kulewa cadidi, iye akhali wakusiyana kwene-kwene na Djakobi, omwe adalowola mkazi omwe akhanamata Mulungu wacadidi!—Ciyambo 28:6, 7; 29:10-12, 18.\nKodi n’ciyani comwe tingapfunze na nkhanizi pakulewa bza mzere omwe Mesiya adabadwira? Tinkupfunza kuti munthu akhafunika lini kukhala wakuyamba kubadwa kuti acite mbali ya mzere omwe Mesiya angadabadwira. Ndipo napo Ajuda akhaidziwambo bwino nfundo imweyi. Kodi tin’dziwa tani bzimwebzi? Tin’dziwa thangwe iwo adalewa kuti Jezu akhali mbadwo ya Davide, omwe akhali mwana wakumalizira wa Djese.—Mateu 22:42.\nMibvunzo Yakucokera kwa Anyakuwerenga—Fevereiro 2018


Kukhala Wakubziretsa—Wagalata 5:22, 23 | Nsanza ya Mulindiri\nTewezerani Nsisi za Yahova\n‘Fala la Mulungu Lin’dzakhala Mpaka Muyaya’\n‘Fala la Mulungu . . . Ndamphanvu’\nKhwimikani Ndipo Citani Basa Mwamphanvu\nNsanza ya Mulindiri—Yakupfunzira | Setembro 2017\n‘Makhalidwe yomwe mzimu umbabweresa ni . . . kubziretsa.’—WAGALATA 5:22, 23.\nNYIMBO: 121, 36\nKodi tingapfunze ciyani na momwe Mulungu adacitira pa nkhani ya kupanduka kwa Sathani?\nKodi ni bziratizo bziponi bza m’Bibliya bza wanthu omwe akhakwanisa kubziretsa na omwe akhabziretsa lini?\nKodi kupfunza Bibliya kungatithandize tani kukulisa khalidwe la kubziretsa?\n1, 2. (a) Kodi ni mabvuto yaponi yomwe yambabwera thangwe ra kusaya kubziretsa? (b) N’thangwe ranyi tin’funika kucezerana bza khalidwe la kubziretsa?\nYAHOVA MULUNGU angatithandize kukulisa khalidwe la kubziretsa. (Wagalata 5:22, 23) Yahova ambalatiza khalidwe la kubziretsa mwakulungamiratu, tsono ifepano tingakwanise lini kulatiza khalidweri mwakulungamiratu thangwe ndife wakuperewera. Kulewa cadidi, mabvuto mazinji yomwe wanthu ankugumana nayo nsiku zino, yankucitika thangwe ra kusaya kubziretsa, ndipo kusayika kwa khalidweri kungacitise munthu kucedwa kucita bzinthu bzakufunika kwene-kwene ayai kungacitise munthu kucita bzinthu bzakuipa ku xikola ayai ku basa. Kusaya kubziretsa kungacitisembo munthu kuyamba kutukwana, kuledzera, kukhala waciwembo, kulambana, kugwa m’mangawa yakusaya kufunikira, kukhala na bzizolowezi bzakuipa, kupita m’kawoko, kuwawidwa m’makumbukidwe, kutenga matenda yakucokera ku malume ya pa mphasa na mimba ya pa thengo.—Psalymo 34:11-14.\n2 Wanthu omwe ambabziretsa lini ambabweresa mabvuto kwa iwo na kwa wanthu winango. Ndipo nsiku zakumalizira zino, bzinkuwonekeratu kuti khalidweri linkuyenda licimala. Tsono bzimwebzi bzimbatidabwisa lini, thangwe Bibliya lidaleweratu kuti kusaya kubziretsa kungadakhala cibodzi mwa bzizindikiro bzakulatiza kuti tinkukhala mu ‘nsiku zakumalizira.’—2 Timotio 3:1-3.\n3. N’thangwe ranyi tin’funika kukhala wakubziretsa?\n3 N’thangwe ranyi tin’funika kukhala na khalidwe la kubziretsa? Bwerani tiwone mathangwe mawiri. Lakuyamba, wanthu omwe ambakwanisa kubziretsa kawiri-kawiri ambagumana na mabvuto yakucepa. Bzimwebzi bzimbawathandiza kukhala na mbverano wabwino na anzawo acitcenkha ukali, thupo, ayai kusunama. Thangwe laciwiri, kuti tipitirize kukhala pa uxamwali na Mulungu, tin’funika kulimbana na mayezo na kutcenkha bzikhumbo bzakuipa. Bzimwebzi ndibzo bzomwe Adamu na Eva adatazira kucita. (Ciyambo 3:6) Ninga iwo, wanthu azinji nsiku zino ambagumana na mabvuto makulu thangwe ra kusaya kubziretsa.\n4. Kodi munthu omwe ankulimbana na bzikhumbo bzakuipa angalimbisidwe mwa kudziwa ciyani?\n4 Yahova ambadziwa kuti ndife wakuperewera nakuti mpsakunesa kukhala wakubziretsa. Koma iye ambafuna kutithandiza kuti tikunde bzikhumbo bzakuipa. (1 Wamambo 8:46-50) Pakuti iye ni xamwali wa lufoyi, mwakudeka mtima iye ambalimbisa wale omwe nthawe zinango ambaneseka kulimbana na makumbukidwe pabodzi na bzikhumbo bzawo. Mu nkhani ino tiniwona bzomwe tingapfunze na ciratizo ca Yahova pa nkhani yakukhala wakubziretsa. Ndipo tiniwonambo bzomwe tingapfunze na bziratizo bzabwino na bzakuipa bza m’Bibliya, ticiwona malango yakufunikira yomwe yangatithandize kukhala wakubziretsa.\nYAHOVA NI CIRATIZO CABWINO\n5, 6. Kodi Yahova adakhala tani wakubziretsa pomwe Sathani adamupandukira?\n5 Kubziretsa kwa Yahova n’kwakulungamiratu thangwe iye ngwakulungama pa bzinthu bzense. (Bzakutonga 32:4) Koma ife ndife wakuperewera. Tsono tin’funika kupenda ciratizo cace ca kubziretsa kuti tikwanise kumutewezera bwino. Bzimwebzi bzin’dzatithandiza kudziwa momwe tingacitire bzinthu mu njira yakuthemera, pakacitika bzinthu bzomwe bzingatikalipise. Mbatiwoneni momwe Yahova adakhalira wakubziretsa pa nthawe inango.\nKubziretsa kwa Yahova n’kwakulungamiratu thangwe iye ngwakulungama pa bzinthu bzense\n6 Kumbukirani momwe Yahova adacitira pomwe Sathani adamupandukira mu Edeni. Mpsakuwonekeratu kuti mafala ya Dyabu yadacitisa kuti anjo wakukhulupirika wa Mulungu awawidwe mu mtima, abve ciya na kubzibva ninga wakunyozeka. Pinango imwepo mumbabva bzibodzi-bodzi mukambakumbukira bza mabvuto yomwe yadayambisidwa na Sathani. Koma Yahova alibe kucita bzinthu mwakuthamanga. Iye adapereka mtawiro wakuthemera. Pa kupanduka kwa Sathaniko, Yahova alibe kukalipa kamangu, ndipo adacita bzinthu mwa cirungamo. (Kufuluka 34:6; Djobi 2:2-6) N’thangwe ranyi iye adacita bzimwebzi? Thangwe iye an’funa lini kuti munthu ali-wense apfudzidwe, koma ‘an’funa kuti wense akungule.’—2 Pedru 3:9.\n7. Kodi tingapfunze ciyani na ciratizo ca Yahova?\n7 Ciratizo ca Yahova cinkutipfunzisa kuti tin’funika kuyamba kukumbuka tinati kulewalewa ayai kucita bzinthu mwampfulumira. Tenepo, mukafuna kucita cakusankhula cikulu, khalani na nthawe yakukumbukira. Pembani kwa Yahova kuti akupaseni nzeru kuti mulewelewe bwino ayai mucite bzinthu mwakuthemera. (Psalymo 141:3) Munthu akacita bzinthu pomwe adakalipa, bzimbakhala bzakupusa kucita bzinthu bzakuphonyeka. Ndipopa wanthu azinji ambafika pa kulewa mafala yakuti “ndingadadziwa,” thangwe ra bzinthu bzomwe adalewa ayai bzomwe adacita, mwakusaya kukumbuka bwino!—Mimwani 14:29; 15:28; 19:2.\nBZIRATIZO BZABWINO NA BZAKUIPA BZA ATUMIKI WA MULUNGU\n8. (a) Kodi n’kuponi komwe tingagumane bziratizo bzabwino bza kubziretsa? (b) Kodi n’ciyani cidathandiza Zuze kuti akwanise kulimbana na mayezo pomwe mkazi wa Potifari akhayeza kumupumpsa? (Onani cithunzi-thunzi pa tsamba 3.)\n8 Kodi ni bziratizo bziponi bza m’Bibliya bzomwe bzimbawonesa kufunika kwa kubziretsa? Kumbukirani ciratizo ca Zuze mwana wa Djakobi. Iye adapirira mayezo pomwe akhaphata basa pa nyumba ya Potifari, mkulu wa alindiri wa mambo Farawo. Mkazi wa Potifari akhasirira Zuze thangwe iye akhali ‘mulumbwana wakudeka na wa thupi la mphanvu’ ndipopa iye adayeza kupumpsa Zuze kazinji kense. Kodi n’ciyani comwe cidathandiza Zuze kulimbana na mayezoyo? Pinango iye adakhala na nthawe yakukumbukira bzomwe bzingadacitika penu iye angadabvuma kupumpsidwa na mkazi wa Potifariyo. Pomwe mkaziyo adaphata bzakubvala bzace, iye adathawa. Na tenepo Zuze adati: ‘Ndingacitirenyi cinthu cakuipa kwene-kweneci, ndiciphonyera Mulungu?’—Ciyambo 39:6, 9; werengani Mimwani 1:10.\nKumbirani Yahova kuti akupaseni nzeru na kubziretsa kuti mukwanise kukunda mayezo\n9. Kodi mungakonzekere tani kuti mulimbane na mayezo?\n9 Kodi tingapfunze ciyani na ciratizo ca Zuze? Tinkupfunza kuti tin’funika kulimbana na mayezo yomwe yangaticitise kupswa malamulo ya Mulungu. Winango pomwe akhanati kukhala Mboni za Yahova, adacita nyongo kuti asiye bza unzazi, kuledzera, kufumali, kumwa mankhwala yakudzungulumwisa msolo na bzinthu bzinango. Napo pambuyo pa kubatizidwa, iwo nthawe zinango angayezedwe na bzinthu bzimwebzi. Bzimwebzi bzikakucitikirani, kumbukirani momwe uxamwali bwanu na Yahova bungadzongekere, mukabvuma kupumpsidwa na mayezoyo. Mungacite bwino kukumbukira bzinthu bzomwe bzingakuikheni pa mayezo mucinyang’ana njira yakubzitcenkhera. (Psalymo 26:4, 5; Mimwani 22:3) Penu pana mayezo yomwe munkulimbana nayo kwa nthawe itali, kumbirani Yahova kuti akupaseni nzeru na kubziretsa kuti mukwanise kukunda mayezoyo.\n10, 11. (a) Kodi maswaka yomwe yali pa xikola yambagumana na mayezo yaponi? (b) Kodi n’ciyani comwe cingathandize maswaka yacikristau kuti yakwanise kulimbana na mayezo yomwe yangawacitise kupswa malamulo ya Mulungu?\n10 Bzomwe bzidacitikira Zuze, bzimbacitikirambo maswaka mazinji yacikristau nsiku zino. Onani ciratizo ca mtsikana m’bodzi wakucemeredwa Kim. Anzace wa m’cipinda ca mapfunziro akhambalewa kawiri-kawiri bza kugonana komwe akhambacita kuphampha kwa mdzinga. Kim akhasaya bzakulewa pa nkhaniyi. Iye adalewa kuti kukhala wakusiyanako, nthawe zinango kukhamucitisa kubziwona ninga “munthu wakusiyidwa yekha,” ndipo anzacewo akhamulewa kuti ngwakugona thangwe akhacita lini bzomwe iwo akhacitabzo. Koma Kim alibe kuwatewezera, ndipo bzimwebzi bzikhali bzinthu bzanzeru. Iye akhadziwa kuti cikhumbo ca kugonana cimbakhala camphanvu kwene-kwene kwa maswaka. (2 Timotio 2:22) Anzace winango akhamubvunza kawiri-kawiri kuti adziwe penu iye akhali dende ayai ne. Bzimwebzi bzikhamupasa mpata wa kuwafotokozera thangwe lomwe akhalekera kugonana. Timbakondwa kwene-kwene thangwe maswaka mazinji yacikristau yambacita nyongo yakulimbana na mayezo ya kugonana ndipo Yahova ambakondwambo nawo kwene-kwene!\n11 M’Bibliya muna bziratizo bza wanthu omwe alibe kukwanisa kulimbana na mayezo ya bza unzazi. Ndipo bzimwebzi bzimbalatiza kuti pana bzakutewera bzakuipa tikasaya kukhala wakubziretsa. Penu imwepo munkulimbana na mayezo ninga ya Kim, kumbukirani bza mulumbwana wakupusa omwe ambafotokozedwa m’bukhu la Mimwani kapitulo 7. Kumbukiranimbo bza Amnoni na bzakutewera bzakuipa bzomwe adagumana nabzo thangwe ra khalidwe lace. (2 Samuweri 13:1, 2, 10-15, 28-32) Abereki thandizani wana wanu kuti akulise khalidwe la kubziretsa nakuti akhale wa nzeru mwa kumbacezerana bziratizo bzimwebzi pa kunamata kwanu ninga banja.\n12. (a) Kodi Zuze adalatiza tani khalidwe la kubziretsa pomwe adagumana na abale wace? (b) Kodi tingafunike kubziretsa pa nkhani ziponi?\n12 Zuze adawonesa pomwe ciratizo cabwino ca kubziretsa pa nthawe yomwe abale wace adayenda ku Edjipito kuti akagule cakudya. Zuze alibe kuwauziratu kuti iye akhali m’bale wawo, thangwe akhafuna kudziwa bzomwe iwo akhakumbuka. Koma mwakusaya kukhalisa, Zuze adabva nsisi kwene-kwene ndipo adasiya abale wacewo aciyenda payekha kukalira. (Ciyambo 43:30, 31; 45:1) Ciratizo ca Zuze cingatithandizembo pomwe m’bale ayai mpfumakazi yaticitira cinthu comwe catikalipisa. Tingatewezere ciratizo ca Zuze ca kubziretsa comwe cin’dzatithandiza kutcenkha kulewa ayai kucita bzinthu bzomwe patsogolo pace tingadzalewe mafala yakuti “ndingadadziwa.” (Mimwani 16:32; 17:27) Ayai pinango imwepo muna acibale omwe adacosedwa mu gwere. Penu bziri tenepo, mun’funika kubziretsa kuti mutcenkhe kumbaceza nawo mwakusaya mathangwe. Kucita bzimwebzi kungakhale kwakunesa. Koma bzingakhale bzakusaya kunesa mukakumbukira kuti mun’funika kutewezera ciratizo ca Yahova na kucita bzomwe iye ankukuuzani kuti mucite.\nTin’funika lini kubzithemba mwa kunyanya mwakukumbuka kuti tingagwe lini na mayezo\n13. Kodi tingapfunze ciyani na bzomwe bzidacitikira Mambo Davide?\n13 Ciratizo cinango cabwino n’ca Mambo Davide. Pomwe Sauli na Simeyi akhamuzunza, Davide alibe kukalipa ne kuphatisa basa mphanvu zace kuti awabwezere. (1 Samuweri 26:9-11; 2 Samuweri 16:5-10) Koma Davide akhali lini wakubziretsa nthawe zense. Timbadziwa bzimwebzi tikambawerenga bza pikado yomwe iye adacita na Bateseba na momwe adacitira bzinthu na Nabali pomwe adamuumira mtima. (1 Samuweri 25:10-13; 2 Samuweri 11:2-4) Na ciratizo ca Davide tingapfunze bzinthu bzizinji bzakufunika. Cakuyamba, omwe ambatsogolera wanthu wa Mulungu an’funika kukhala wakubziretsa kuti aleke kuphatisa basa mwakuphonyeka udindo bwawo. Caciwiri, munthu an’funika lini kubzithemba mwa kunyanya mwakukumbuka kuti angagwe lini na mayezo.—1 Wakolinto 10:12.\nBZOMWE MUNGACITE KUTI MUKULISE KHALIDWE LA KUBZIRETSA\n14. N’cakucitika ciponi comwe m’bale munango adagumana naco ndipo n’thangwe ranyi kubziretsa n’kwakufunika?\n14 Kodi n’ciyani comwe mungacite kuti mukulise khalidwe la kubziretsa? Onani bzomwe bzidacitika na m’bale Luigi. Kanderendere munango udagudza m’mambuyo mwa kanderendere wace. Napo kuti munthuyo ndiye omwe adagudza kanderendere wa Luigi, munthuyo adayamba kupopotera Luigi mpaka kufuna kuyambisa ndewo. Pa nthaweyi, Luigi adapemba kwa Yahova kuti akhale wakuderekha ndipo adayeza kumukhazika mtima pansi koma bziribe kuphata basa. Na tenepo, Luigi adanemba bza kanderendereyo aciyenda, ndipo adasiya munthuyo ankupopota. Patapita mdzinga ubodzi, Luigi adacita ulendo bwakubwereza kwa mkazi munango, tsono mwamuna wace ndiye omwe akhafambisa kanderendere ule! Mwamunayo adacita manyazi kwene-kwene ndipo adapepesa thangwe ra kukalipa komwe adacita kule. Na tenepo, iye adalewalewa na empreza inango kuti ikonze kanderendere ya Luigi mwakamfulumize. Ndipo munthuyo akhakomedwa kwene-kwene na maceza ya m’Bibliya yomwe adakhala nayo. Thangwe ra bzimwebzi, Luigi adawona kuti adacita bwino kwene-kwene kukhala wakuderekha pomwe munthu ule akhakalipa ndipo adazindikira kuti angadapereka lini umboni bwabwino bzingadakhala kuti iye adakalipambo pa nsikuyo.—Werengani 2 Wakolinto 6:3, 4.\nMomwe timbacitira bzinthu pa moyo wathu bzingatokonye utumiki bwathu bwacikristau (Onani ndime 14)\n15, 16. Kodi pfunziro la Bibliya lingathandize tani imwepo pabodzi na banja lanu kuti mukulise khalidwe la kubziretsa?\n15 Kucita pfunziro la Bibliya mwakukhazikika kungathandize Akristau kukulisa khalidwe la kubziretsa. Kumbukirani bzomwe Mulungu adauza Djosuwe, iye adati: ‘Bukhu la bzakutongali lireke kucoka pa mulomo pako, umbaliwerenge na mafala ya pansi-pansi masikati na usiku, kuti uwonesese kuti ukuteweza bzensene bzomwe bzidanembedwa m’mwemo. Pakuti ukacita tenepoyo, un’dzakhala na moyo wabwino ndipo un’dzacita bzinthu mwanzeru.’ (Djosuwe 1:8) Koma kodi pfunziro la Bibliya lingakuthandizeni tani kuti mukulise khalidwe la kubziretsa?\nKucita pfunziro la Bibliya mwakukhazikika kungakuthandizeni kukulisa khalidwe la kubziretsa\n16 Tapfunza kuti m’Bibliya muna bziratizo bzomwe bzimbawonesa momwe tingagumanire phindu tikambakhala wakubziretsa na mabvuto yomwe tingagumane nayo tikambasaya kukhala wakubziretsa. Yahova adacitisa kuti bzimwebzi bzinembedwe m’Bibliya kuti bzitithandize. (Waroma 15:4) Ndipopa tin’funika kumbawerenga, kumbapfunza na kumbakumbukira bziratizobzo. Ndipo mbayezani kuphatisa basa bziratizobzo pa moyo wanu na wa banja lanu. Pembani kwa Yahova kuti akuthandizeni kuphatisa basa malango ya m’Bibliya. Mukazindikira kuti munkutazira kukhala wakubziretsa pa mbali inango, citani mpembo pa nkhaniyo ndipo citani nyongo kuti mucinje khalidwero. (Tiyago 1:5) Fufudzani m’mabukhu mwathu kuti mugumane malango yomwe yangakuthandizeni.\n17. Kodi abereki angathandize wana wawo kuti akhale wakubziretsa mwa njira ziponi?\n17 Kodi mungathandize tani wana wanu kuti ambakhale wakubziretsa? Abereki ambadziwa kuti wana wawo alibe kubadwa na khalidweri. Tenepo, kuti abereki apfunzise wanawo makhalidwe yabwino, an’funika kuyamba ndiwo kupereka ciratizo cabwino. (Wayefezo 6:4) Mukawona kuti wana wanu alibe khalidwe la kubziretsa, bzipendeni mwekha kuti muwone penu imwepo ndimwe wakubziretsa. Mungapereke ciratizo cabwino kwa wana wanu mwa kumbayenda mwakukhazikika mu utumiki bwakumunda, ku mitsonkhano ya gwere na kumbacita kunamata ninga banja. Ndipo bzikafunika, lekani kugopa kutsimula wana wanu akacita cinthu cakuphonyeka! Yahova adaikhira malire Adamu na Eva. Malireyo yangadawathandiza kuti ambalemekeze utongi bwa Yahova. Mpsibodzi-bodzimbo na abereki, iwo akambalanga wana wawo na kuwapasa ciratizo cabwino, bzingathandize wanawo kukhala wakubziretsa. Cinthu cinango cakufunika kwene-kwene comwe mungacite ni kupfunzisa wana wanu kuti ambafune utongi bwa Mulungu na kulemekeza malamulo yace.—Werengani Mimwani 1:5, 7, 8.\n18. N’thangwe ranyi tin’funika kumbasankhula axamwali mwanzeru?\n18 Penu ndife abereki ayai ne, tensenefe tin’funika kumbasankhula axamwali mwanzeru. Mukakhala na axamwali omwe ambafuna Yahova, iwo an’dzakulimbisani kuti mukhale na bzakulinga bzabwino na kutcenkha mabvuto. (Mimwani 13:20) Ciratizo cawo cabwino cin’dzakuthandizani kuti mutewezere kubziretsa kwawo. Ndipo lekani kupenukira kuti khalidwe lanu labwino lin’dzawalimbisambo. Kukhala wakubziretsa kun’dzatithandiza kuti tifunidwe na Mulungu, timbakondwe pa moyo wathu na kupalizira bzipsa bzabwino pabodzi na wale omwe timbawafuna.\nNSANZA YA MULINDIRI—YAKUPFUNZIRA Setembro 2017


BABA wace wa John adabatizidwa ninga m’bodzi wa Mboni za Yahova ku Índia, mu mzinda ung’ono wa Gujarat kuphampha kwa magole ya m’ma 1950. Tsono John na azibale wace axanu pabodzi na mai wawo, akhali wa cipembedzo ca katolika, ndipo wensewa akhatsutsa bzomwe baba wawo akhakhulupira.\nNsiku inango, baba wace wa John adamukumbira kuti akapereke tsamba kwa m’bale munango wa ku gwere. Koma macibese ya nsiku imweire, John akhadabziceka cala cace pomwe akhafungula thini linango. Tsono pakuti akhafuna kukondwesa baba wacewo, iye adamanga cirondaco na kanguwo, aciyenda kukapereka tsambalo.\nPomwe John adafika kumweko, iye adapereka tsambalo kuna mkazi wa m’bale ule. Mkaziyu akhalimbo m’bodzi wa Mboni za Yahova. Pomwe akhatambira tsambalo, mkaziyo adawona kuti John akhadabzipweteka cala cace, tenepo adamuthandiza. Iye adatsuka cirondaco, aciikha mankhwala. Patsogolo pace adamukonzera caya. Pomwe mkaziyu akhacita bzensenebzi, akhambalewalewa naye mwakudeka mtima nkhani za m’Bibliya.\nThangwe ra kudeka mtima kwa mpfumakaziyo, John adacinja momwe akhawonera Mboni za Yahova. Tenepo iye adabvunza mkaziyu mibvunzo miwiri yakulewa bza kusiyana kwa bzipfunziso bza Mboni za Yahova na bzomwe akatolika ambapfunzisa. Iye adabvunza penu Jezu ni Mulungu na penu Akristau an’funika kumbapemba m’dzina la Mariya. Pakuti mpfumakaziyi ikhadapfunza cirewedwe ca Cigujarati, idatawira mibvunzoyi m’cirewedwe cimweci comwe n’cirewedwe ca John. Mpfumakaziyi idatawira mibvunzoyi mwakuphatisa basa Bibliya ndipo idamupasambo kabukhu kakuti: “Uthenga wabwino uwu wa ufumu.”\nPomwe adawerenga kabukhuka, John adazindikira kuti bzomwe akhadawerengabzo ni cadidi. Tenepo, iye adakabvunzambo mibvunzo ibodzi-bodziyi m’busa wa ku gereja kwace. M’busayo adakalipa kwene-kwene ndipo adamuthusira Bibliya, acikuwa kuti: “Iwepo wasanduka Sathani! Ndilatize pomwe padanemba kuti Jezu ni Mulungu lini. Ndilatize pomwe padanemba kuti tin’funika lini kumbapemba m’dzina la Mariya. Ndilatize tsapanopa!” John adadabwa kwene-kwene na bzomwe m’busayu adacitabzi. Tenepo, iye adauza m’busayo kuti an’dzayenda lini pomwe ku gereja ya katolika. Ndipo ndibzo bzomwe iye adacita!\nJohn adayamba kupfunza Bibliya na Mboni za Yahova ndipo adabvuma cadidi aciyamba kutumikira Yahova. Na kupita kwa nthawe, azibale wace azinhji adacitambo bzibodzi-bodzibzi. Tsapano papita magole 60 kucokera pomwe John adabziceka cala cace cire. Ndipo iye akawona cipswazi pa calapo, ambakumbukira khalidwe lakudeka mtima lomwe mpfumakazi ire idamulatiza, bzomwe bzidamupasa mwayi wakutumikira Yahova.—2 Wakolinto 6:4, 6.


Pitirizani Kukula Mwauzimu! | Nsanza ya Mulindiri\nNsanza ya Mulindiri—Yakupfunzira | Fevereiro 2018\nPitirizani Kukula Mwauzimu!\n‘Pitirizani kufamba mu mzimu.’—WAGALATA 5:16.\nNYIMBO: 22, 75\nKODI MUNGAFOTOKOZE TANI?\nKodi n’ciyani comwe cingatithandize kudziwa penu ndife wauzimu ayai ne?\nKodi tin’funika kucita ciyani kuti tipitirize kukhala wakukhwima mwauzimu?\nKodi kukhala na makumbukidwe ya Kristu kun’dzatithandiza tani pa moyo wathu wa nsiku na nsiku?\n1, 2. Kodi n’ciyani comwe m’bale munango adacita kuti akule mwauzimu?\nROBERT adabatizidwa pomwe akhali mng’ono, koma cadidi ca m’Bibliya cikhali lini cinthu cakufunika kwene-kwene pa moyo wace. Iye adati: “Ndikhawoneka ninga munthu wakulimba mwauzimu, thangwe ndikhambalova lini ku mitsonkhano ndipo nthawe zinango ndikhatumikira ninga mpainiya wakuthandiza. Napo kuti ndikhacita lini bzinthu bzakuipa, inepano ndikhawona kuti cinthu cinango cikhasalira ndipo ndikhacita lini bzinthu bzauzimu na mtima wense.”\n2 Robert akhabvesesa lini kuti comwe cikhasaliraco cikhali ciyani maka-maka, kufikira pomwe iye adalowola. Atalowola, iye pabodzi na mkazace akhambasenzeka mwa kumbabvunzana mibvunzo ya m’Bibliya. Mkazaceyo akhalidziwa bwino Bibliya ndipo akhambatawira mibvunzoyo mwakusaya kuneseka. Tsono Robert akhambaneseka kugumana mitawiro, ndipo bzimwebzi bzikhambamusunamisa. Iye adati: “Bzikhakhala ninga kuti Bibliya ndimbalidziwa lini, ndipo nthawe zinango ndikhambabzibvunza kuti: ‘Kodi ndin’tsogololera tani mkazi wangu mwauzimu pomwe inepano ndine lini wauzimu?’” Tenepo, Robert adawona kuti akhafunika kupfunza Bibliya. Iye adati: “Ndidayamba kupfunza Bibliya na nyongo nsiku zense ndipo na kupita kwa nthawe, ndidadzayamba kubvesesa nfundo zizinji. Kuposa bzense, uxamwali bwangu na Yahova budadzalimba.”\n3. (a) Kodi n’ciyani comwe tingapfunze na bzomwe bzidacitikira m’bale Robert? (b) Kodi tin’cezerana mibvunzo iponi mu nkhani ino?\n3 Tingapfunze bzizinji na bzomwe bzidacitikira m’bale Robert. Ninga m’baleyu, pinango ifepano tina cidziwiso ca m’Bibliya ayai timbagumanika pa mitsonkhano yense ya gwere na kuyenda mu utumiki bwakumunda mwakukhazikika. Tsono kundocita bzinthu bzimwebzi, kumbaticitisa lini kukhala wanthu wauzimu. Ayai, pinango tinkucita kale nyongo yakukhala wauzimu, koma tikabzipenda timbawona kuti zikalipo mbali zinango zomwe tin’funika kuzikonzesa. (Wafiripo 3:16) Ndipopa, mu nkhani ino tin’cezerana bza mibvunzo mitatu iyi: (1) Kodi n’ciyani comwe cingatithandize kudziwa penu ndife wanthu wauzimu ayai ne? (2) Kodi tingakhale tani wakukhwima mwauzimu? (3) Kodi kukhala wakukhwima mwauzimu kungatithandize tani pa moyo wathu wa nsiku na nsiku?\nKODI TINGADZIWE TANI PENU NDIFE WAUZIMU AYAI NE?\n4. Kodi ni malango yaponi yomwe Bibliya limbatipasa pa cinembo ca Wayefezo 4:23, 24?\n4 Pomwe tidayamba kupfunza Bibliya, mwakusaya kupenukira ifepano tidacinja bzinthu bzizinji pa moyo wathu, ndipo timbapitiriza kucita bzimwebzi napo pambuyo pakubatizidwa. Bibliya limbatiuza kuti: ‘Mupitirize kukhala wapsa mu mphanvu ya kutsogolera makumbukidwe yanu.’ (Wayefezo 4:23, 24) Ifepano ndife wakuperewera, ndipopa tin’funika kupitiriza kumbacinja bzinthu pa moyo wathu. Ndipo bziribe basa penu tinkutumikira Yahova kwa magole mazinji ayai ne, ifepano tin’funika kupitiriza kulimbisa uxamwali bwathu na iye.—Wafiripo 3:12, 13.\n5. Kodi ni mibvunzo iponi yomwe ingatithandize kuwona penu ndife wauzimu ayai ne?\n5 Tensenefe tin’funika kumbabzipenda kuti tiwone penu ndife wauzimu ayai ne, bziribe basa penu ndife maswaka ayai wacikulire. Tingabzibvunze kuti: ‘Kodi inepano ndinkukhwima mwauzimu? Kodi ndinkukhala na makumbukidwe ninga ya Kristu? Kodi khalidwe langu na bzomwe ndimbacita ku mitsonkhano ya gwere, bzimbalatiza kuti ndine munthu wauzimu? Kodi bzakulewa bzangu bzimbalatiza kuti ni bzinthu bziponi bzakufunika kwene-kwene pa moyo wangu? Kodi pfunziro langu la pandekha, kabvalidwe ayai kubzidekesa kwangu na bzomwe ndimbacita ndikapasidwa malango, bzimbalatiza kuti ndine munthu wauzimu? Kodi ndimbacita tani ndikayezedwa kucita bzinthu bzakuipa? Kodi ndine Mkristau wakukhwima mwauzimu?’ (Wayefezo 4:13) Mibvunzoyi ingatithandize kuwona penu ndife wakhwima mwauzimu ayai ne.\n6. Kodi n’ciyani cinango comwe cingatithandize kudziwa penu ndife wauzimu ayai ne?\n6 Nthawe zinango, bzingakhale bwino kumbakumbira anzathu kuti atithandize kuwona penu ndife wauzimu ayai ne. Mpostolo Paulo, adalewa kuti munthu wakuthupi ambadziwa lini kuti bzicito bzace bzimbakondwesa lini Mulungu. Koma munthu wauzimu, ambadziwa momwe Mulungu ambawonera bzinthu, ndipo iye ambadziwa kuti Yahova ambaipidwa na bzicito bzakuthupi. (1 Wakolinto 2:14-16; 3:1-3) Akulu wa gwere omwe ana makumbukidwe ya Kristu, ambazindikira mwakamfulumize abale akayamba kucita bzinthu bzakuthupi, ndipo ambacita nyongo yakuwathandiza. Mwa ciratizo, akulu akatipasa malango, kodi timbabvuma malangoyo ticicinja? Tikabvuma, timbalatiza kuti tin’funa kukhala wakukhwima mwauzimu.—Mpalizi 7:5, 9.\nKHALANI WAKUKHWIMA MWAUZIMU\n7. Kodi tinkudziwa tani kuti kukhala munthu wauzimu kumbafuna kucita bzizinji kuposa kundokhala na cidziwiso ca m’Bibliya?\n7 Kuti tikhale wanthu wauzimu, tin’funika kucita bzizinji kuposa kundokhala na cidziwiso ca m’Bibliya. Mambo Salomau akhadziwa bzinthu bzizinji pakulewa bza Yahova, ndipo yanango mwa mafala yace yanzeru yadanembedwa m’Bibliya. Koma na kupita kwa nthawe, Salomau adadzatepa mwauzimu ndipo alibe kupitiriza kukhala wakukhulupirika. (1 Wamambo 4:29, 30; 11:4-6) Tsono pakuti kundokhala na cidziwiso ca m’Bibliya n’kwakukwanira lini, kodi n’ciyani comwe tin’funika kucita? Tin’funika kupitiriza kulimbisa cikhulupiro cathu. (Wakoloso 2:6, 7) Kodi tingacite tani bzimwebzi?\n8, 9. (a) Kodi n’ciyani comwe cingatithandize kulimbisa cikhulupiro cathu? (b) Kodi tin’funika kukhala na cakulinga ciponi tikambapfunza na kukumbukira bzomwe tapfunzabzo? (Onani cithunzi-thunzi pa tsamba 22.)\n8 M’magole dzana yakutoma, mpostolo Paulo adalimbisa Akristau kuti akhale ‘wakukhwima mwauzimu.’ (Wahebereu 6:1) Kodi tingaphatise tani basa malangoya nsiku zino? Njira ibodzi yakufunika kwene-kwene ni kupfunza bukhu lakuti Pitirizani Kufunidwa na Mulungu. Iro lingatithandize kuwona momwe tingaphatisire basa nfundo za m’Bibliya pa moyo wathu. Penu imwepo mudapfunza kale bukhuli, mungapfunze mabukhu manango yomwe yangakuthandizeni kukhala wakulimba m’cikhulupiro. (Wakoloso 1:23) Tin’funikambo kumbakumbukira nfundo zomwe tapfunzazo, ticimbakumbira Yahova kuti atithandize kuziphatisira basa pa moyo wathu.\n9 Tikapambula nthawe yakupfunza na yakukumbukira bzomwe tapfunzabzo, cakulinga cathu cimbakhale ca kufuna kukondwesa Yahova na kumubvera. (Psalymo 40:8; 119:97) Ndipo tin’funikambo kumbatcenkha cinthu ciri-cense comwe cingatitazise kukula mwakuzimu.—Tito 2:11, 12.\n10. Kodi n’ciyani comwe maswaka yangacite kuti yakhale yakulimba mwauzimu?\n10 Penu imwepo ndimwe tswaka, kodi ni bzakulinga bziponi bzauzimu bzomwe munabzo? M’bale munango omwe ankutumikira pa Beteli, kawiri-kawiri ambabvunza maswaka yomwe yan’kabatizidwa pa mtsonkhano kuti ni bzakulinga bziponi bzauzimu bzomwe yanabzo. Ndipo iye ambawona kuti maswaka mazinji yadasankhula kale bzomwe yan’funa kudzacita kutsogolo. Mwa ciratizo, maswaka manango yambalewa kuti yan’funa kudzacita utumiki bwa nthawe zense ayai kudzayenda kukatumikira ku mbuto zomwe zinkufunikira apalizi azinji. Koma maswaka manango yambaneseka kutawira mbvunzo wa m’baleyu. Kodi bzimwebzi bzinkuthandauza kuti maswaka yamweya yalibe bzakulinga bzauzimu? Penu imwepo ndimwe tswaka, bzibvunzeni kuti: ‘Kodi inepano ndimbayenda ku mitsonkhano na mu utumiki bwakumunda thangwe rakuti ndimbafuna ayai thangwe ndimbacita kukakamizidwa na abereki wangu? Kodi uxamwali bwangu na Yahova n’bwakulimba?’ Tensenefe tin’funika kukhala na bzakulinga bzauzimu, bziribe basa penu ndife maswakaya ayai ne, ndipo bzakulinga bzimwebzi bzin’dzatithandiza kukhala wakulimba mwauzimu.—Mpalizi 12:1, 13.\n11. (a) Kodi tin’funika kucita ciyani kuti tikhale wanthu wauzimu? (b) Kodi n’ciratizo ciponi ca m’Bibliya comwe tingacitewezere?\n11 Tikawona kuti pana mbali zinango za moyo wathu zomwe tin’funika kucinja, timbazicinje mwakamfulumize thangwe ndibzo bzomwe bzin’dzaticisa kuti tikhale na moyo ayai ne. (Waroma 8:6-8) Yahova ambadziwa kuti ndife wakuperewera, ndipopa ambatipasa mzimu wace wakucena kuti utithandize. Tsono napo bziri tenepo, ifepano tin’funika kumbacitambo mbali yathu. Pakufotokoza bza cinembo ca Luka 13:24, m’bale John Barr, omwe adatumikira m’Bungwe Lakutonga adati: “Wanthu azinji ambatazira [kukula mwauzimu] thangwe iwo ambacita lini nyongo yakukhala wamphanvu.” Tsono mwakusiyana na wanthu amwewa, ifepano tin’funika kukhala ninga Djakobi, omwe adalimbana na wanjo mpaka kutambira cisimbo. (Ciyambo 32:26-28) N’cadidi kuti kupfunza Bibliya kumbadekeza, koma tin’funika kusamala kuti tireke kumbawona Bibliya ninga bukhu la bzidapi. M’mbuto mwace, tin’funika kucita nyongo yakugumana nfundo zakufunika zomwe zingatithandize pa moyo wathu.\nBzomwe Mungacite Kuti Mukule Mwauzimu\nMbapfunzani Bibliya na nyongo, ndipo mbakumbukirani bzomwe mwapfunzabzo\nMbaphatisani basa bzomwe mwapfunzabzo mwakusaya kucedwa\nMbabvumani kutsogoleredwa na mzimu wakucena wa Yahova\nMbabvumani thandizo lomwe winango ambakupasani ndipo mbawatendani\n12, 13. (a) Kodi n’ciyani comwe cingatithandize kuphatisira basa mafala ya pa Waroma 15:5? (b) Kodi ciratizo ca Pedru na malango yomwe iye adatipasa yangatithandize tani? (c) Kodi n’ciyani comwe tingacite kuti tikule mwauzimu? (Onani kwadru yakuti “ Bzomwe Mungacite Kuti Mukule Mwauzimu.”)\n12 Tikambacita nyongo yakukula mwauzimu, mzimu wakucena ungatithandize kucinja makumbukidwe yathu, ndipo pang’ono na pang’ono tingayambe kumbakumbuka ninga momwe Kristu akhakumbukira. (Waroma 15:5) Mzimu wakucena ungatithandizembo kusiya bzikhumbo bzathu bzakuipa, ticikulisa makhalidwe yomwe yambakondwesa Mulungu. (Wagalata 5:16, 22, 23) Tsono tikawona kuti timbafunisisa bzinthu bzakuthupi ayai bzakutsangalaza, ifepano tin’funika lini kusunama. M’mbuto mwace, tin’funika kupitiriza kumbakumbira thandizo kwa Yahova, kuti mzimu wace wakucena utithandize kuikha makumbukidwe yathu pa bzinthu bzabwino. (Luka 11:13) Ciratizo pa nkhaniyi ni mpostolo Pedru. Nthawe zinango, iye akhakumbuka lini ninga Kristu. (Mateu 16:22, 23; Luka 22:34, 54-62; Wagalata 2:11-14) Tsono iye alibe kubwerera m’mbuyo, ndipo Yahova adamuthandiza. Pang’ono na pang’ono, iye adayamba kukumbuka ninga Kristu. Bzimwebzi bzingacitikembo na ifepano.\n13 Na kupita kwa nthawe, mpostolo Pedru adadzafotokoza bza makhalidwe manango yomwe yangatithandize. (Werengani 2 Pedru 1:5-8.) * Ifepano tin’funika kucita nyongo yakukulisa makhalidwe yomwe iye adayalewa ninga kubziretsa, kupirira, kufuna abale na makhalidwe manango yabwino. Ndipo nsiku zense timbabzibvunze kuti: ‘Kodi ni khalidwe liponi lomwe ndin’funa kulilatiza lero, lomwe lin’ndithandiza kukhala wakulimba mwauzimu?’\nPHATISANI BASA MITEMO YA M’BIBLIYA NSIKU ZENSE\n14. Kodi kukhala wanthu wauzimu kungatithandize tani?\n14 Kukhala na makumbukidwe ninga ya Kristu, kun’dzatokonya momwe timbacitira bzinthu kubasa ayai ku xikola, momwe timbalewalewera na momwe timbacitira bzakusankhula bzathu bza nsiku na nsiku. Ndipo bzakusankhula bzathu bzin’dzalatiza kuti tinkucita nyongo yakutewezera Kristu. Tikakhala wanthu wauzimu, ifepano tin’dzabvuma lini kuti cinthu ciri-cense cidzonge uxamwali bwathu na Yahova. Ndipo tikayezedwa kucita cinthu cakuipa, uzimu bwathu bun’dzatithandiza kuleka kugwa m’mayezoyo. Tinati kucita cakusankhula, tin’dzayamba tabzibvunza kuti: ‘Kodi ni nfundo ziponi za m’Bibliya zomwe zingandithandize pa nkhaniyi? Kodi n’ciyani comwe Kristu angadacita pa nkhaniyi? Kodi n’ciyani comwe cingakondwese Yahova?’ Ifepano tin’funika kumbakhala na makumbukidwe yamweya nthawe zense. Ndipopa, tin’cezerana bzakucitika bzixanu ndipo pa cakucitika ciri-cense, tiniwona nfundo za m’Bibliya zomwe zingatithandize kucita cakusankhula canzeru.\n15, 16. Kodi ni nfundo iponi yomwe ingatithandize kucita cakusankhula canzeru (a) pakusankhula mwanzathu wakumanga naye banja? (b) pakusankhula axamwali wathu?\n15 Pakusankhula mwanzathu wakumanga naye banja. Nfundo ya m’Bibliya yomwe ingatithandize pa nkhani imweyi, imbagumanika pa 2 Wakolinto 6:14, 15. (Werengani.) * Pa mavesiya, Paulo adalatiza kuti munthu wa makumbukidwe yauzimu ambawona bzinthu mwakusiya kwene-kwene na munthu wa makumbukidwe yakuthupi. Kodi nfundo imweyi ingakuthandizeni tani pakusankhula mwanzanu wakumanga naye banja?\n16 Pakusankhula axamwali wathu. Nfundo ya m’Bibliya yomwe ingatithandize pa nkhani imweyi, imbagumanika pa 1 Wakolinto 15:33. (Werengani.) * Munthu wauzimu, ambacita lini uxamwali na wanthu omwe angatepese cikhulupiro cace. Kumbukirani momwe mungaphatisire basa nfundo imweyi pa bzakucitika bzakusiyana-siyana. Mwa ciratizo, kodi munkumbuka kuti nfundo imweyi ingakuthandizeni tani pakucita cakusankhula pa nkhani ya kuphatisa basa interneti? Kodi ingakuthandizenimbo tani pomwe mun’funa kucita cakusankhula pa nkhani yakucita masenzeka ya pa interneti na munthu omwe mumbamudziwa lini?\nKodi bzakusankhula bzangu bzin’dzandithandiza kukhala munthu wauzimu? (Onani ndime 17)\n17-19. Kodi kukhala munthu wauzimu kungatithandize tani (a) kutcenkha bzinthu bzomwe bzingatithandize lini? (b) kukhala na bzakulinga bzauzimu? (c) tikasaya kubvesesana na anzathu?\n17 Pakucita mabasa yomwe yangadzonge uzimu bwathu. Pa Wahebereu 6:1 (Werengani.) * timbagumana malango yabwino kwene-kwene yomwe yangatithandize pa nkhaniyi. Kodi ni ‘mabasa yakufa’ yaponi yomwe tin’funika kumbayatcenkha? Ni bzinthu bzomwe bzingatithandize lini kukhala wakukhwima mwauzimu. Ndipo malangoya, yangatithandize kutawira mibvunzo ninga iyi: ‘Kodi ni phindu liponi lomwe ndingaligumane na bzinthu bzimwebzi? Kodi ndin’funika kucitambo mbali pa nkhani ya malondayi? N’thangwe ranyi ndin’funika lini kucita mbali ya gulu la wanthu omwe ambafuna kucinja bzinthu bza m’dzikoli?’\nKodi bzakusankhula bzangu bzin’dzandithandiza kukhala na bzakulinga bzauzimu? (Onani ndime 18)\n18 Tikakhala na bzakulinga bzauzimu. Mu nkhani yace ya pa Phiri, Jezu adatipasa malango yabwino kwene-kwene pa nkhani yakukhala na bzakulinga bzauzimu. (Mateu 6:33) Iye adalatiza kuti munthu wauzimu, ambaikha Umambo bwa Mulungu pa mbuto yakuyamba pa moyo wace. Ndipo malango yaceya, yangatithandize kutawira mibvunzo iyi: ‘Kodi ndin’funika kudzayenda kukacita mapfunziro yapadzulu ndikadzamaliza xikola? Kodi ndin’dzabvuma mwayi wa basa ukadzagumanika?’\nKodi bzakusankhula bzangu bzin’dzandithandiza kukhala mwa mtendere na anzangu? (Onani ndime 19)\n19 Tikasaya kubvesesana na anzathu. Malango yomwe mpostolo Paulo adapereka kwa Akristau wa ku Roma yangatithandize maka-maka tikasaya kubvesesana na anzathu. (Waroma 12:18) Ifepano timbafuna kutewezera Kristu, ndipopa tin’dzacita nyongo yakukhala ‘mwa mtendere na wanthu wense.’ Kodi timbacita tani tikasaya kubvesesana na anzathu? Kodi bzimbatinesa kuphatisa basa malango yomwe munthu watipasa? Kodi timbadziwika ninga munthu omwe ambafuna kukhazikisa mtendere na winango?—Tiyago 3:18.\n20. Kodi n’thangwe ranyi imwepo mwatsimikiza kupitiriza kuyenda patsogolo mwauzimu?\n20 Bzakucitika bzixanu bzomwe tamala kucezeranabzi, bzalatiziratu padeca momwe mitemo ya m’Bibliya ingatithandizire kucita bzakusankhula bzakulatiza kuti timbatsogoleredwa na mzimu wakucena wa Mulungu. Ndipo tikakhala wanthu wauzimu, ifepano tin’dzakhala na moyo wabwino na wakukondwa. Robert, omwe wafotokozedwa pakuyamba ule adati: “Pomwe ndidalimbisa uxamwali bwangu na Yahova, inepano ndidadzakhala mwamuna wabwino kwa mkazangu na pai wabwino kwa wana wangu, ndipo bzimwebzi bzimbandikondwesa kwene-kwene.” Tikacita bzense bzomwe tingakwanise kuti tipitirize kuyenda patsogolo mwauzimu, tin’dzagumanambo bzisimbo bzizinji. Tin’dzakhala na moyo wakukondwa kuyambira tsapano mpaka kale-kale, ndipo kutsogolo tin’dzakhala na ‘moyo caiwo.’—1 Timotio 6:19.\n^ ndi. 13 2 Pedru 1:5 Na thangwe limweri, citani nyongo yense kuti pa cikhulupiro canu muthumizire makhalidwe yabwino, pa makhalidwe yanu yabwino cidziwiso, 6 pa cidziwiso canu kubziretsa, pa kubziretsa kwanu kupirira, pa kupirira kwanu kubzipereka kwa Mulungu, 7 pa kubzipereka kwa Mulungu kufuna abale; pa kufuna kwanu abale lufoyi. 8 Pakuti, bzinthu bzimwebzi bzikakhala mwa imwepo bzicitayikira, bzin’dzakukhotcererani kuti muleke kudjedjera ayai kuleka kubala bzisapo mwakubverana na cidziwiso cakulondoza ca Mbuya wathu Jezu Kristu.\n^ ndi. 15 2 Wakolinto 6:14 Lekani kumangidwa pa djoki libodzi na omwe an’khulupira lini. Kodi pana kubverana kuponi pakati pa cirungamo na kusaya kubvera cakutonga? Nguponi mbverano pakati pa ceza na mdima? 15 Kuposa bzimwebzi, pana mbverano uponi pakati pa Kristu na Beliyali? Ayai, n’ciani comwe angagawane ule omwe an’khulupira na omwe an’khulupira lini?\n^ ndi. 16 1 Wakolinto 15:33 Lekani kupumpsika. Kubverana na wanthu wakuipa kumbadzonga makhalidwe yabwino.\n^ ndi. 17 Wahebereu 6:1 Na thangwe limweri, pakuti tasiya cipfunziso cakuyambirira cakulewa bza Kristu, tsapano mbaticiteni nyongo yakukhala wakukhwima mwauzimu. Tileke kubwerera pomwe ku bzipfunziso bzakuyambirira, bzomwe ni kukungula pa mabasa yakufa na cikhulupiro mwa Mulungu.\nTikakhala wakukhwima mwauzimu, uxamwali bwathu na Yahova bumbakhala cinthu cakufunika kwene-kwene pa moyo wathu. Ndipo bzimwebzi bzimbatokonya kakumbukidwe kathu, momwe timbabvera na bzomwe timbacita pa moyo wathu. Ifepano timbapitiriza kuyenda patsogolo mwauzimu, tikambacita nyongo yakudziwa Yahova na kudziwa momwe iye ambakumbukira, ticimutewezera. Ndipo tingakhale na bzakulinga bzauzimu mwa kumbakumbukira njira zomwe zingatithandize kutumikira Yahova na mtima wense na kucita bzinthu bzomwe bzingatithandize kukwanirisa bzakulingabzo\nKhalani Wakukhulupirika na Wakubvera Ninga Nowe, Danyeri na Djobi\nKodi Mumbadziwa Yahova Ninga Momwe Nowe, Danyeri na Djobi Akhamudziwira?\nKodi Kukhala Munthu Wauzimu Kumbathandauza Ciyani?\nText Mtundu wa mabukhu ya pa internet kuti mucose NSANZA YA MULINDIRI—YAKUPFUNZIRA Fevereiro 2018\nNSANZA YA MULINDIRI—YAKUPFUNZIRA Fevereiro 2018


Mphaso ya Mulungu ya Kusankhula | Yakupfunza\n‘Khulupira Yahova, Ndipo Cita Bzabwino’\nLemekezani Mphaso Yanu ya Ufulu bwa Kusankhula\nN’thangwe Ranyi Kubzicepswa n’Kwakufunika kwa Akristau?\nMungapitirize Kukhala Wakubzicepswa Napo Munkugumana na Mayezo\n‘Bzinthu Bzimwebzi Upfunzise Amuna Wakukhulupirika’\nNsanza ya Mulindiri—Yakupfunzira | Janeiro 2017\nWerengani mu Ciacoli Ciaukan Cibaoule Cibataki (ca ku Karo) Cibataki (ca ku Simalungun) Cibataki (ca ku Toba) Cibiak Cibisilama Cidrehu Cifaransa Cigarifuna Cigmong (ca ku White) Cigroelandeji Ciiban Cikakxikel Cikambodja Cikaren (Ca ku S'gaw) Cikazakh Cikexuwa (ca ku Ancash) Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikrio Cikriolo ca ku Mauritania Cikriolo ca ku Seychelles Cilaoti Cilomwe Cilukonzo Cimakua Cimaltese Cimam Cimapudungun Cimazatek (ca ku Huautla) Cimbundu Cimixe Cimizo Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cinavajo Cindau Cingabere Cingangela Cingirezi Ciniasi Ciniuean Cinyaneka Cinyungwe Cipidgin (ca ku Camarões) Cipwitikizi Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Cirunyankore Cisaramakan Cisena Cisi Cisunda Citahiti Citaliyana Citcini (ca ku Hakha) Citlapanek Citojolabal Citotonak Citshwa Citzeltal Ciughur (ca ku Cyrillic) Ciumbundu Ciurdu Ciwallisia Ciwayuunaiki Cixipanyol Cixoli Cixopi cijavaneji cixokwe cixuabo\n‘Komwe kuna mzimu wa Yahova, kumweko kuna ufulu.’ —2 WAKOLINTO 3:17.\nKodi ufulu bwa kusankhula n’ciyani?\nKodi tingalatize tani kuti timbafuna kwene-kwene Yahova pa bzakusankhula bzomwe timbacita?\nKodi tingalatize tani kuti timbalemekeza bzakusankhula bza winango?\n1, 2. (a) Kodi wanthu ambakhala na makumbukidwe yakusiyana-siyana yaponi pakulewa bza ufulu bwa kusankhula? (b) Kodi Bibliya limbapfunzisa ciyani bza ufulu bwa kusankhula ndipo ni mibvunzo iponi yomwe tin’cezerana?\nPOMWE mkazi winango akhacita cakusankhula, adauza xamwali wace kuti: “Ndin’funa lini kuneseka na kukumbuka; kuti bzipuse, ndondiuza bzomwe ndicite.” Mkaziyu akhafuna kucita kuuzidwa bzomwe acite m’mbuto mwa kuphatisa basa ufulu bwace bwa kusankhula, bomwe ni mphaso ya Mulengi. Tani pakulewa bza imwepo? Kodi mumbafuna kucita mwekha bzakusankhula ayai mumbafuna kuti winango ambakusankhulireni? Kodi mumbawona tani ufulu bwa kusankhula?\n2 Wanthu ana makumbukidwe yakusiyana-siyana pakulewa bza ufulu bwa kusankhula. Winango ambalewa kuti kulibe ufulu bwa kusankhula thangwe Mulungu adasankhula kale bzomwe timbacita. Winango ambalewa kuti tingakhale na ufulu bwa kusankhula pokha-pokha tikambacita ciri-cense comwe tin’funa. Koma Bibliya limbapfunzisa kuti munthu ali-wense adalengedwa na luso pabodzi na ufulu bwakumbacita bzakusankhula. (Werengani Djosuwe 24:15.) Mu Bibliya, timbagumanambo mitawiro ya mibvunzo iyi: Kodi ufulu bwathu bwa kusankhula buna malire? Kodi tin’funika kuphatisa tani basa ufulu bwathu pa kucita bzakusankhula? Kodi bzakusankhula bzathu bzimbalatiza tani kuti timbafuna kwene-kwene Yahova? Kodi tingalatize tani kuti timbalemekeza bzakusankhula bza winango?\nKODI TINGAPFUNZE CIYANI KWA YAHOVA NA JEZU?\n3. Kodi Yahova ambaphatisa tani basa ufulu bwace bwa kusankhula?\n3 Yahova ana ufulu bwense ndipo tingapfunze na momwe iye ambabuphatisira basa. Mwa ciratizo, iye adasankhula dzinza la Jirayeri kuti likhale wanthu wace, ninga ‘cuma cace cakupambulika.’ (Bzakutonga 7:6-8) Iye akhana mathangwe yakucitira bzimwebzi. Yahova adafunisisa kuteweza piciro lomwe adacita kuna xamwali wace Abalahamu. (Ciyambo 22:15-18) Kuthumizira bzimwebzi, Yahova nthawe zense ambaphatisa basa ufulu bwace bwa kusankhula mwa lufoyi na mwa kulungama. Timbawona bzimwebzi na momwe adacitira na dzinza la Jirayeri pomwe lidamuphonyera. Pomwe iwo adazindikira kuphonya kwawo, Yahova adawalatiza lufoyi na nsisi. Iye adati: ‘Ndin’dzamalisa kusaya kukhulupirika kwawo. Ndin’dzawafuna na mtima wangu wense.’ (Ozeya 14:4) Yahova ankutipasa ciratizo cabwino mwa kuphatisa basa ufulu bwace bwa kusankhula kuti athandize winango!\nPomwe Jezu akhanati kubwera pansi pano, iye adasankhula kukhala wakukhulupirika kuna Mulungu ndipo alibe kuphatana na Sathani pakupandukira Mulungu\n4, 5. (a) Kodi mbani omwe ngwakuyambirira kupasidwa ufulu bwa kusankhula ndipo kodi iye adabuphatisira tani basa? (b) Kodi ali-wense wa ifepano an’funika kubzibvunza mbvunzo uponi?\n4 Yahova adalenga wanjo na wanthu aciwapasa ufulu bwa kusankhula. Jezu ngwakuyamba kulengedwa pa bzinthu bzense. Iye adalengedwa mu cifanikiso ca Mulungu na ufulu bwa kusankhula. (Wakoloso 1:15) Kodi Jezu ambaphatisa tani basa ufulu bwacebu? Pomwe Jezu akhanati kubwera pansi pano, iye adasankhula kukhala wakukhulupirika kuna Mulungu ndipo alibe kuphatana na Sathani pakupandukira Mulungu. Pomwe Jezu akhali pansi pano, iye adalamba kupumpsidwa na Sathani. (Mateu 4:10) Ndipo, usiku bomwe mangwana yace angadafa, Jezu adacita mpembo wakulatiza kuti akhafunisisa kubvera Baba wace. Iye adati: ‘Baba, penu mun’funa, ndicosereni kopoyi. Tsono kufuna kwanu kucitike, sikuti kwangu.’ (Luka 22:42) Kodi bzingakwanisike kuna ife kutewezera Jezu na kuphatisa basa ufulu bwathu bwa kusankhula kuti tilemekeze Yahova na kucita bzomwe iye ambafuna?\n5 Ifepano tingatewezere Jezu thangwe tidalengedwambo m’cifanikiso ca Mulungu. (Ciyambo 1:26) Tsono, tiribe ufulu bwakundendemerana na bwa Yahova. Fala la Mulungu limbafotokoza kuti Yahova adaikha malire pa ufulu bwathu bwa kusankhula na kuti iye ambafuna kuti timbacite bzinthu mwakubverana na malireyo. Mwa ciratizo, m’banja, akazi an’funika kumbabvera amuna wawo ndipo wana an’funikambo kumbabvera abereki. (Wayefezo 5:22; 6:1) Kodi kutiikhira malireku kumbatokonya tani momwe timbaphatisira basa ufulu bwathu bwa kusankhula? Mtawiro wa mbvunzoyu ungatithandize kuwona momwe tsogolo lathu lin’dzakhalira.\nMOMWE WINANGO ADAPHATISIRA BASA UFULU BWAWO BWA KUSANKHULA\n6. Fotokozani ciratizo comwe cinkuwonesa kufunika kwa kukhala na malire pa ufulu bwathu.\n6 Pakuti ufulu bwathu buna malire, kodi bzingakwanisike nthawe zense kukhala na ufulu bwacaibo? Inde, bzingakwanisike! N’thangwe ranyi? Thangwe kupasidwa malireko kumbatikhotcerera. Mwa ciratizo, pinango mungafune kufambisa kanderendere ku mzinda munango. Tsono tiyezezere kuti kumweko kulibe malamulo yapamseu ndipo ali-wense angafambe ninga momwe an’funiramo na ku mbali iri-yense ya mseu yomwe iye angafune. Kodi mungafambe mwakutsudzuka mu mseu umweyu? Ne na pang’onopo. Kukhala na malireku n’kwakufunika kuti wense agumane phindu na ufulu bwacaibo. Bwerani ticezerane bziratizo bzinango bza m’Bibliya, bzomwe bzimbawonesa kuti malire yomwe Yahova adatipasayo njaphindu kwa ifepano.\n7. (a) Kodi Adamu akhadasiyana tani na bzirombo? (b) Fotokozani momwe Adamu adaphatisira basa bwino ufulu bwace bwa kusankhula.\n7 Pomwe Yahova adalenga munthu wakuyamba Adamu, iye adamupasa mphaso yakundendemerana na yomwe adapasa wanjo, mphaso ya ufulu bwa kusankhula. Koma bzirombo bziribe kupasidwa mphaso imweyi. Kodi Adamu adaphatisa tani basa bwino ufulu bwace bwa kusankhula? Adamu adakondwa na mwayi wakupasa bzirombo madzina. Mulungu ‘adayamba kubzibweresa kuna munthuyo kuti apase madzina kwa cibodzi na cibodzi.’ Adamu akhanyang’anisisa cirombo ciri-cense ndipo akhapereka dzina lakubverana na ciromboco. Yahova alibe kucinja dzina ne na libodzi lomwe Adamu akhapereka. ‘Dzina liri-lense lomwe munthuyo akhapereka kwa camoyo ciri-cense, likhakhaladi dzina lace.’—Ciyambo 2:19.\n8. Kodi Adamu adaphatisa tani basa mwakuphonyeka ufulu bwace bwa kusankhula ndipo bzakutewera bzace ni bziponi?\n8 Yahova adapasa Adamu udindo bwa kucitisa dziko lense kukhala paraizo. Iye adamuuza kuti: ‘Balanani, muwande, mudzaze dziko la pansi, mucirinyang’anira. Munyang’anire nsomba za m’nyanza, na bzakumbuluka bza mu mlenga-lenga, na bzamoyo bzense bzomwe bzimbafamba-famba m’dziko la pansi.’ (Ciyambo 1:28) Koma Adamu adasankhula kudya cisapo ca muti wakuletsedwa ndipo kucita bzimwebzo kukhali kulamba malire yomwe Yahova adawaikhira. Tsono pakuti Adamu adaphatisa basa mwakuphonyeka ufulu bwace bwa kusankhula, wanthu ankubonera kwene-kwene mpaka pano. (Waroma 5:12) Bwerani tikumbukire bza mabvuto yomwe yadabwera thangwe ra cakusankhula ca Adamu. Bzimwebzi bzin’ticitisa kuphatisa basa ufulu bwathu bwa kusankhula mwa njira yabwino na kubvuma malire yomwe Yahova adatipasa.\nAjirayeri adasankhula kukhala wanthu wa Mulungu ndipo adabvuma malire yomwe Mulungu adawaikhira\n9. Kodi Yahova adapereka mwayi uponi kuna wanthu wace Ajirayeri, ndipo n’ciyani comwe iwo adapicira kucita?\n9 Munthu ali-wense ngwakuperewera ndipo ambafa thangwe ra kuphonya kwa Adamu na Eva. Na tenepo, ifepano tikana mwayi wakuphatisa basa ufulu bwa kusankhula. Tingawone bzimwebzi na momwe Yahova adacitira bzinthu na dzinza la Jirayeri. Yahova adawapasa mwayi wakuti asankhule kukhala cuma cace cakupambulika ayai ne. (Kufuluka 19:3-6) Dzinzalo lidasankhula kukhala wanthu wa Mulungu ndipo lidabvuma malire yomwe Mulungu adawaikhira. Iwo adati: ‘Bzense bzomwe Yahova walewa, tin’dzacita bzimwebzo.’ (Kufuluka 19:8) Mwakupasa nsisi, wanthuwo na kupita kwa nthawe alibe kudzateweza mpanganoyo. Tinkupfunza cinthu cinango pa ciratizo cimweci. Tinkupfunza kuti nthawe zense, tin’funika kulemekeza mwayi wathu wa ufulu bwa kusankhula na kupitiriza kukhala wakubverana na Yahova mwa kumbabvera mitemo yace.—1 Wakolinto 10:11.\n10. Kodi ni bziratizo bziponi bza pa Wahebereu kapitulo 11 bzomwe bzimbalatiza kuti wanthu wakusaya kulungama angakwanise kuphatisa basa ufulu bwawo bwa kusankhula kuti alemekeze Mulungu? (Onani cithunzi-thunzi pa tsamba 9)\n10 Mu kapitulo 11 ya Wahebereu, timbagumana madzina 16 ya amuna na akazi omwe adasankhula kuteweza malire yomwe Yahova adaikha. Ninga bzakutewera, iwo adakhala na bzisimbo bzizinji ndipo ana cidikhiro cabwino ca kutsogolo. Mwa ciratizo, Nowe akhana cikhulupiro camphanvu ndipo adasankhula kubvera malango yense ya Mulungu ya kamangidwe ka cingalawa cakupulumusira banja lace na mbadwo wa kutsogolo. (Wahebereu 11:7) Abalahamu na Sara mwa kufuna kwawo adabvera Mulungu ndipo adayenda ku dziko lomwe Iye akhadawapicira kuwapasa. Napo kuti iwo akhana ‘mpata wa kubwerera’ ku mzinda wa Uri, iwo adapitiriza kunyang’anisa pa mapiciro ya Mulungu ya kutsogolo. Bibliya limbalewa kuti iwo ‘akhatsungira mbuto yabwino kwene-kwene.’ (Wahebereu 11:8, 13, 15, 16) Mozeji adalamba cuma ca ku Edjipito ndipo ‘adasankhula kuzunzidwa pabodzi na wanthu wa Mulungu, m’mbuto mwakucita bzinthu bzakudekeza bza kanthawe kakucepa bza pikado.’ (Waheberewu 11:24-26) Bwerani timbatewezere cikhulupiro cawo ticimbatenda mphaso yathu ya ufulu bwa kusankhula mwa kucita bzomwe Mulungu ambafuna.\n11. (a) Kodi cibodzi mwa bzisimbo bzakufunika kwene-kwene n’ciponi? (b) Kodi n’ciyani cimbakuthandizani kuphatisa basa bwino ufulu bwanu bwa kusankhula?\n11 Bzimbawoneka ninga bzakupusa kuti munthu winango atisankhulire, tsono tikacita bzimwebzi, tingaluze cibodzi mwa bzisimbo bzakufunika kwene-kwene ca ufulu bwa kusankhula. Kodi cisimbo cimweco n’ciponi? Bibliya limbafotokoza cinthuco pa Bzakutonga 30:19, 20. (Werengani.) Pa vesi 19, pambalewa kuti Mulungu adapasa Ajirayeri Cakusankhula. Pa vesi 20 timbawona kuti Yahova adawapasa mwayi wa momwe iwo angadalatizira lufoyi lawo kwa iye. Ifembo tingasankhule kunamata Yahova. Ndipo tina mwayi wakuphatisa basa ufulu bwathu bwa kusankhula, kuti tilemekeze Yahova na kulatiza kuti timbamufuna kwene-kwene!\nLEKANI KUPHATISA BASA MWAKUPHONYEKA UFULU BWANU BWA KUSANKHULA\n12. Kodi n’ciyani comwe tin’funika lini kucita na mphaso yathu ya ufulu bwa kusankhula?\n12 Yezezerani kuti mwapasa xamwali wanu mphaso yakufunika kwene-kwene. Kodi mungabve tani mukawona kuti mphaso yanuyo yataidwa pa thukuta ayai mbuto yakutayira bzinthu, ayai pinango yaphatisidwa basa kuti ipweteke munthu winango? Kodi bzingakuwaweni lini? Yahova adatipasa mphaso ya ufulu bwa kusankhula. Tenepo, iye bzimbamuwawambo akawona wanthu ankuphatisa basa kuipa ufulu bwawo na kucita bzakusankhula bzakuipa ayai kucitira bzakuipa winango. Bibliya limbalewa kuti mu ‘nsiku zakumalizira,’ wanthu angadadzakhala ‘wakusaya kutenda.’ (2 Timotio 3:1, 2) Tsono tingalatize tani kuti timbatenda mphaso yathu yakufunika ya Yahovayi? Kodi tingatcenkhe tani kuiphatisa basa mwakuphonyeka?\n13. Kodi ni njira ibodzi iponi yomwe ingatithandize kutcenkha kuphatisa basa mwakuphonyeka ufulu bwathu bwacikristau?\n13 Tensenefe tina ufulu bwa kusankhula axamwali, bzakubvala na kubzidekesa kwathu ayai bzakutsangalaza. Koma tikasaya kusamala, tingaphatise basa ufulu bwathu ninga thangwe lakucitira bzakusankhula bzomwe bzimbakondwesa lini Mulungu ayai kutewera bzicito bza wanthu mu dzikoli. (Werengani 1 Pedru 2:16.) M’mbuto mwa kuphatisa basa ufulu bwathu ninga mpata wakucitira bzinthu bzakuipa, tin’funika kuuwona ninga mpata wakuti ‘ticite bzinthu bzense kuti tipase mbiri Mulungu.’—1 Wakolinto 10:31; Wagalata 5:13.\n14. Kodi n’thangwe ranyi tin’funika kuthemba Yahova pa kuphatisa basa ufulu bwathu bwa kusankhula?\n14 Yahova adati: ‘Ine Yahova, ndine Mulungu wako, Omwe ambakupfunzisa kuti ugumane phindu, ule Omwe ambakutsogolera mu njira yomwe un’funika kufamba.’ (Zaiya 48:17) Tin’funika kuthemba Yahova na kubvuma malire yomwe iye adaikha kuti timbacite bzakusankhula bzabwino. Tibvume mwakubzicepswa kuti ‘munthu wa pansi pano alibe mphanvu yakulungamiza njira za moyo wace. Munthu omwe an’famba, alibe mphanvu yakutsogolera nzayo zace.’ (Jeremiya 10:23.) Adamu pabodzi na Ajirayeri wakusaya kukhulupirikawo adasankhula kulamba malire yomwe Yahova adaikha ndipo m’mbuto mwace adabzithemba wokha. Bwerani tipfunze na ciratizo cawo cakuphonyekaco. M’mbuto mwa kubzithemba tekha, bwerani ‘timbakhulupire Yahova na mtima wathu wense.’—Mimwani 3:5.\nKULEMEKEZA UFULU BWA KUSANKHULA BWA WINANGO\n15. Kodi tingapfunze ciyani na mtemo wa pa Wagalata 6:5?\n15 Tin’funikambo kulemekeza ufulu bomwe winango anabo bwakucita bzakusankhula pa moyo wawo. Thangwe ranyi? Pakuti tensenefe tidapasidwa ufulu bwa kusankhula, bzingacitike lini kuti Akristau awiri nthawe zense ambacite bzakusankhula bzakundendemerana. Bzimwebzi bzingaphatanidze bzakusankhula pa nkhani ya khalidwe lathu na kunamata kwathu. Kumbukirani mtemo wa pa Wagalata 6:5. (Werengani.) Tikambakumbukira kuti Mkristau ali-wense ana udindo bwa kucita bzakusankhula bzace, tin’dzalemekeza ufulu bwa kusankhula bomwe winango anabo.\nTin’funika lini kukakamiza winango kuti acite bzakusankhula ninga bzathu (Onani ndime 15)\n16, 17. (a) Kodi nkhani ya ufulu bwa kusankhula idafika mpaka paponi ku gwere la ku Kolinto? (b) Kodi Paulo adathandiza tani Akristauwo ndipo bzimwebzi bzinkutipfunzisa ciyani?\n16 Mbatikumbukireni ciratizo cibodzi ca m’Bibliya comwe cimbalatiza thangwe lomwe tin’funikira kulemekezera ufulu bwa kusankhula bwa abale wathu. Akristau wa gwere la ku Kolinto, adakhala na makumbukidwe yakusiyana-siyana pa nkhani ya nyama yomwe ikhaperekedwa nsembe ku bzifanikiso, patsogolo pace ikhadzagulisidwa mu msika. Cikumbu-mtima ca abale winango cikhawabvumiza kudya nyamayo thangwe iwo akhawona kuti bzifanikiso ni cinthu lini. Koma winango omwe pakuyamba akhanamata bzifanikisobzo, akhawona kuti kudya nyamayo kungadakhala ninga mbali ibodzi ya kunamata. (1 Wakolinto 8:4, 7) Imweyi idakhala nkhani ikulu mwakuti ingadagawanisa gwere. Kodi Paulo adathandiza tani abalewo kuti amalise bvutolo?\n17 Cakuyamba, Paulo adakumbusa wensenewo kuti cakudya cingawathandize lini kulimbisa uxamwali bwawo na Mulungu. (1 Wakolinto 8:8) Patsogolo pace, Paulo adawacenjeza kuti aleke kulekerera kuti ‘ufulu bwawo bwa kusankhula’ budzonge cikumbu-mtima ca wale omwe mbakutepa. (1 Wakolinto 8:9) Ndipo iye adalewambo kuti wale omwe cikumbu-mtima cawo cikhawatsutsa aleke kuyeruza wale omwe angadafuna kudya nyamayo. (1 Wakolinto 10:25, 29, 30) Na tenepo cinthu cakufunika pa nkhaniyo cikhali cakuti Mkristau ali-wense akhafunika kucita cakusankhula cace. Kodi ifepano tin’funikambo lini kulemekeza ufulu bwa kusankhula bwa abale wathu napo pa bzinthu bzing’ono-bzing’ono?—1 Wakolinto 10:32, 33.\n18. Kodi mungalatize tani kuti mumbalemekeza mphaso yanu ya ufulu bwa kusankhula?\n18 Yahova adatipasa mphaso yabwino kwene-kwene ya ufulu bwa kusankhula ndipo tikaiphatisa bwino basa, timbakhaladi na ufulu bwacadidi. (2 Wakolinto 3:17) Timbalemekeza mphaso imweyi thangwe imbatithandiza kucita bzakusankhula bzomwe bzimbalatiza momwe timbafunira Yahova. Tenepo mbatipitirizeni kucita bzakusankhula bzomwe bzimbalemekezesa Yahova ndipo timbalemekezembo ufulu bwa kusankhula bwa winango.\nUfulu bwa kusankhula bwa Yahova: Ni Yahova yekha omwe ana ufulu bwense, ayai tilewe kuti iye ana ufulu bwakusaya malire. Tsono malire yomwe Yahova adatiikhira pa ufulu bomwe adatipasa, yambaphata basa kuti yatikhotcerere. Munthu akabvuma malireyo, angakhaledi na ufulu bwacaibo\nUfulu bwathu bwa kusankhula: Yahova adatilenga na ufulu bwa kusankhula, ayai tilewe kuti adatipasa udindo bwakuti timbacite tekha bzakusankhula. Ninga Akristau, tingasankhule bzomwe tingafune kulewa, kucita ayai kubvala koma tin’funa lini kudzonga uxamwali bwathu na Yahova ayai na bwa abale wathu thangwe ra bzakusankhula bzathu\nNSANZA YA MULINDIRI—YAKUPFUNZIRA Janeiro 2017